Yohane 8 - Nkwa Asem (NA-TWI) | Biblica\nYohane 8 - Nkwa Asem (NA-TWI)\nƆbea guamanfo no\n1Yesu san kɔɔ Bepɔw a Ngo dua pii wɔ so no so. 2 Ade kyee anɔpa no, ɔsan baa asɔrefi. Nnipa bebree baa ne nkyɛn ma ofitii ase kyerɛkyerɛɛ wɔn. 3 Ogu so rekasa no, Yudafo mpanyin ne Farisifo de ɔbea bi a wɔkyeree no sɛ ɔrebɔ aguaman baa n’anim. 4 Wɔka kyerɛɛ Yesu se, “Kyerɛkyerɛfo, yɛkyeree ɔbea yi sɛ ɔrebɔ aguaman, 5 nanso Mose mmara hyɛ yɛn sɛ, ɔbea biara a wɔbɛkyere no saa kwan no so no, ɛsɛ sɛ wosiw no abo. Dɛn na woka wɔ ho?”\n6 Wobisaa no eyi de sum no afiri sɛnea ɛbɛyɛ a wobenya asɛm bi agyina so atoto n’ano. Nanso Yesu bɔɔ ne mu ase de ne nsateaa kyerɛkyerɛw fam. 7 Wogu so rebisabisa no nsɛm no, ɔmaa ne mu so ka kyerɛɛ wɔn se, “Mo mu biara a ɔnyɛɛ bɔne da no, nni kan ntow ɔbo mmɔ no.”\n8 Ɔsan bɔɔ ne mu ase kyerɛkyerɛw fam. 9 Nnipa no tee asɛm a Yesu kae no, wofitii ase fii hɔ mmaako mmaako fii mpanyin no so. Ɛkaa Yesu ne ɔbea no nko ara.\n10 Yesu maa ne mu so no, obisaa ɔbea no se, “Nnipa a wɔde wo bae no wɔ he? Wɔn mu baako mpo nni ha a ɔbɛka asɛm bi atia wo?”\n11 Ɔbea no buaa Yesu se, “Dabi, Owura.” Yesu ka kyerɛɛ no se, “Sɛ saa na ɛte de a, ɛnne me nso minni asɛm biara a mɛka de atia wo. Kɔ, na nkɔyɛ bɔne bio.”\nYesu, wiase hann\n12 Yesu san toaa ne kasa no so ka kyerɛɛ nnipa no se, “Mene wiase hann no. Obiara a odi m’akyi no rennantew sum mu da na obenya hann a ɛkyerɛ nnipa kwan ma wɔkɔ nkwa mu.”\n13 Farisifo no tee asɛm a Yesu kae no, wɔka kyerɛɛ no se, “Asɛm a woreka yi, yɛrennye nto mu, efisɛ, wo ara na woredi wo ho adanse.”\n14 Yesu nso buaa wɔn se, “Sɛ me ara meredi me ho adanse mpo a, asɛm a meka no yɛ nokware, efisɛ, minim faako a mifi bae ne faako a merekɔ. Na mo de, munnim faako a mifi bae ne faako nso a merekɔ. 15 Mo ankasa mode mo adwene na ebu atɛn na me de, mimmu obiara atɛn. 16 Nanso sɛ ɛba sɛ ɛsɛ sɛ mibu atɛn a, m’atemmu bɛyɛ atɛntrenee, efisɛ, ɛnyɛ me nko na mebu atɛn; Agya a ɔsomaa me no ka me ho. 17 Wɔakyerɛw wɔ mo mmara mu se, sɛ adansefo baanu adanse hyia a na ɛkyerɛ sɛ wɔn adanse no yɛ nokware. 18 Midi me ho adanse na m’agya a ɔsomaa me no nso di me ho adanse.”\n19 Nnipa no bisaa no se, “Ɛhe na w’agya no wɔ?” Yesu buaa wɔn se, “Munnim me, na munnim m’agya no nso. Sɛ munim me a, anka mubehu m’agya no nso.”\n20 Yesu kaa eyinom nyinaa bere a na ɔrekyerɛkyerɛ wɔ asɔredan no mu sikakorabea hɔ no. Obiara antumi amfa ne nsa anka no, efisɛ, na ne bere a ɛsɛ sɛ wɔkyere no no nnui ɛ.\n21 Yesu san ka kyerɛɛ wɔn se, “Mefi mo nkyɛn makɔ; mobɛhwehwɛ me, na morenhu me. Na mo de, mubewu wɔ mo bɔne mu. Faako a merekɔ no morentumi mma hɔ bi.”\n22 Yudafo no bisabisaa wɔn ho wɔn ho se, “Ɛhe na ɔrekɔ a ose obi rentumi nkɔ hɔ bi no? Gyama ɔrekɔkum ne ho?”\n23 Yesu buaa wɔn se, “Mo de, mufi asase so ha, nanso me de, mifi soro na mebae. Mo de, mufi wi yi ase nanso me de, mimfi wi yi ase. 24 Ɛno nti na meka kyerɛ mo se mubewu wɔ mo bɔne mu no. Na sɛ moannye anni sɛ, ‘MENE NEA MENE’ a, mubewu wɔ mo bɔne mu.”\n25 Wobisaa no se, “Wo koraa, wone hena?” Yesu buaa wɔn se, “Mene nea daa meka kyerɛ mo se meyɛ no. 26 Mewɔ mo ho nsɛm pii a anka mɛka atia mo. Nanso, nea ɔsomaa me no yɛ ɔnokwafo na asɛm a meka no yɛ nea mate afi ne nkyɛn.” 27 Nnipa no ante no ase sɛ n’agya ho asɛm na ɔreka akyerɛ wɔn no.\n28 Yesu ka kyerɛɛ wɔn se, “Sɛ munya ma Onipa Ba no so wɔ asɛnnua no so a, na mubehu sɛ, ‘MENE NEA MENE’ no, na afei mubehu bio sɛ mimfi me ara me pɛ mu nyɛ biribiara, na mmom, nea Agya no somaa me sɛ menka no nko ara na meka. 29 Nea ɔsomaa me no ka me ho daa. Onnyaw me da, efisɛ, meyɛ nea ɛsɔ n’ani.”\n30 Nnipa a wɔtee nea Yesu kae no mu dodow no ara gyee no dii.\n31 Yesu ka kyerɛɛ Yudafo a wogyee no dii no se, “Sɛ mudi me nsɛm so a, moyɛ m’asuafo. 32 Ɛno ansa na mubehu nokware no na nokware no bɛma mo ade mo ho.”\n33 Nnipa no buaa no se, “Yɛn de yɛyɛ Abraham asefo a yɛnkɔɔ nkoasom mu da na ɛyɛ dɛn na woka se wobɛma yɛade yɛn ho?”\n34 Yesu buaa wɔn se, “Mereka nokware akyerɛ mo sɛ obiara a ɔyɛ bɔne no yɛ bɔne akoa. 35 Akoa biara nni kyɛfa wɔ abusua mu nanso ɔba de, daa ɔwɔ kyɛfa wɔ abusua mu. 36 Ɛno nti, sɛ ɔba no ma mode mo ho a, mobɛde mo ho daa. 37 Migye tom sɛ moyɛ Abraham asefo nanso morehwehwɛ me akum me, efisɛ, munni ne nkyerɛkyerɛ so. 38 Nea m’agya ayi akyerɛ me no na meka ho asɛm na mo de, nea mo agya aka akyerɛ mo no na mudi so.”\n39 Nnipa no kae se, “Yɛn agya ne Abraham.” Yesu nso ka kyerɛɛ wɔn se, “Moyɛ Abraham asefo ampa a, anka ne nnwuma a ɔyɛe no bi pɛpɛɛpɛ na mobɛyɛ. 40 Nea mayɛ ne sɛ maka nokware a mete fi Agya no nkyɛn akyerɛ mo nanso mohwehwɛ me akum me. Abraham anyɛ biribi a ɛte sɛ eyi. Moreyɛ nea mo agya yɛe.” 41 Nnipa no san kae se, “Onyankopɔn nko ara ne Agya a yɛwɔ na yɛyɛ ne mma ankasa.”\n42 Yesu ka kyerɛɛ wɔn se, “Sɛ Onyankopɔn yɛ mo Agya ampa ara a anka mobɛdɔ me, efisɛ, ne nkyɛn na mifi bae na mewɔ ha. Mamfi me pɛ mu na mebae; ɔno na ɔsomaa me. 43 Adɛn nti na monte nsɛm a mereka yi ase? Efisɛ, mompɛ sɛ mote ase. 44 Mo de, ɔbonsam ne mo agya, na mopɛ sɛ moyɛ nneɛma a ɔyɛ no nso bi. Ɔyɛ owudifo fi mfitiase. Onni nokware da, efisɛ, ɔnyɛ ɔnokwafo. Sɛ odi atoro a, ɛnyɛ nwonwa efisɛ, ɔyɛ ɔtorofo ne atoro agya. 45 Nanso me de, esiane sɛ meka nokware nti, na munnye me nni no.\n46 “Mo mu hena na obetumi aka se midi bɔne bi ho fɔ? Sɛ meka nokware a, adɛn nti na munnye me nni? 47 Obiara a ofi Onyankopɔn mu no tie Onyankopɔn asɛm. Na mo de, esiane sɛ mumfi Onyankopɔn mu no nti, na muntie n’asɛm no.”\nYesu ne Abraham\n48 Yudafo no bisaa Yesu se, “Sɛ yɛka se woyɛ Samariani a hohommɔne ahyɛ wo ma a, na yɛboa anaa?”\n49 Yesu buae se, “Minni hohommɔne. Midi m’agya ni na mo de munni no ni. 50 Mempere nhwehwɛ anuonyam mma m’ankasa me ho. Obi wɔ hɔ a ɔhwehwɛ ma me na ɔno nso na odi ma me. 51 Meka nokware pefee kyerɛ mo se, obiara a odi m’asɛm so no renwu da.”\n52 Yudafo no nso ka kyerɛɛ no se, “Afei na yɛahu ampa ara sɛ wowɔ hohommɔne! Abraham wui. Adiyifo no nso wuwui. Nanso wo de woka se, ‘Obiara a odi m’asɛm so no renwu da.’ 53 Woyɛ kɛse sen yɛn agya Abraham anaa? Owui; saa ara nso na adiyifo no wuwui. Wususuw sɛ woyɛ hena?”\n54 Yesu buaa wɔn se, “Sɛ m’ankasa mehyɛ me ho anuonyam a, m’anuonyam no nka hwee. M’agya a mo nso moka se ɔyɛ mo Nyankopɔn no, ɔno na ɔhyɛ me anuonyam. 55 Mo de, munnim no nanso me de, minim no. Sɛ meka se minnim no a na meyɛ ɔtorofo sɛ mo ara. Minim no na midi n’asɛm nso so. 56 Mo agya Abraham ani gyei sɛ obehu me ba a mɛba no. Ohui na n’ani gyei.”\n57 Yudafo no nso bisaa no se, “Wunnii mfe aduonum koraa na ɛyɛɛ dɛn na wuhuu Abraham?”\n58 Yesu buae se, “Mereka nokware pefee akyerɛ mo se, ansa na wɔrebɛwo Abraham no, na mete ase.”\n59 Yudafo no tasee abo sɛ anka wɔde rebesiw no, nanso Yesu kohintawee. Eyi akyi no, ofii asɔredan no mu hɔ kɔe.\nNA-TWI : Yohane 8


Luka 18 NA-TWI - Mpaebɔ ho bɛ - Da bi Yesu nam abebu - Bible Gateway\nLuka 17Luka 19\nLuka 18 Nkwa Asem (NA-TWI)\n18 Da bi Yesu nam abebu so kyerɛɛ n’asuafo no hia a ehia sɛ wɔbɔ mpae daa a wɔmpa abaw.\n2 Yesu kae se, “Ɔtemmufo bi tenaa kurow bi mu a na onsuro Onyankopɔn, mfɛre onipa biara. 3 Na ɔbea kunafo bi te saa kurow yi mu a, ɔne obi wɔ asɛm. Daa na saa okunafo yi kɔ ɔtemmufo no nkyɛn kɔsrɛ no sɛ onni n’asɛm no mma no. 4 Mfitiase no, ɔtemmufo no ammua no. Nanso akyiri yi ɔkae se, ‘Ɛwom sɛ minsuro Onyankopɔn, mfɛre onipa biara de, 5 nanso esiane sɛ daa ɔbea yi haw me nti, mɛhwɛ adi asɛm no yiye ama no sɛnea ɛbɛyɛ a ɔremmɛhaw me bio!’\n6 Awurade toaa so se, “Moate asɛm a ɔtemmufo yi a ɔnteɛ no kae. 7 Munnnye nnni sɛ Onyankopɔn bedi ama ne mma a daa wosu frɛ no awia ne anadwo no no anaa ɔbɛtwentwɛn ne nan ase anaa? 8 Merema moate ase sɛ, ɔbɛyɛ wɔn apɛde ama wɔn ntɛm. Sɛ Onipa Ba no san ba a, nnipa baahe na obehu wɔn sɛ wɔwɔ ne mu gyidi?”\n9 Yesu san buu bɛ bi faa nnipa a wobu wɔn ho sɛ atreneefo na ɛno nti wobu afoforo animtia no ho se, 10 “Da bi nnipa baanu bi kɔɔ asɔredan mu kɔbɔɔ mpae. Na wɔn mu baako yɛ Farisini a obu ne ho, na ɔbaako no nso yɛ towgyeni. 11 Farisini yi kogyinaa baabi a obiara behu no bɔɔ mpae se, ‘Onyankopɔn, meda wo ase sɛ mente sɛ nnipa a aka no te sɛ apoobɔfo, nkontompofo, aguamammɔfo ne saa towgyeni a ogyina hɔ yi. 12 Nnawɔtwe biara mu, midi mmuada mprenu na nea minya biara nso, miyi mu nkyɛm du mu baako de ma.’\n13 ”Saa bere no na towgyeni no gyina akyiri baabi a ɔmpɛ sɛ ɔma n’ani so kyerɛ soro. Ɔde ne nsa guu ne bo bɔɔ mpae se, ‘Onyankopɔn, hu me ɔdebɔneyɛfo mmɔbɔ!’ 14 Mereka akyerɛ mo se, nea towgyeni no yɛe no sɔɔ Onyankopɔn ani sen nea Farisini no yɛe no. Obiara a ɔma ne ho so no, wɔbɛbrɛ no ase, na nea ɔbrɛ ne ho ase no, wɔbɛma no so.”\n15 Da bi, awofo bi de wɔn mma nketewa brɛɛ Yesu sɛ ɔmfa ne nsa nka wɔn, nhyira wɔn. Asuafo no huu awofo no no, wɔtramtram wɔn.\n16 Yesu frɛɛ mmofra no awofo no baa ne nkyɛn na ɔka kyerɛɛ n’asuafo no se, “Momma mmofra nketewa no mmra me nkyɛn na munnsiw wɔn kwan, na eyinom sɛɛ na Onyankopɔn Ahenni no yɛ wɔn dea. 17 Merema moate ase sɛ, obiara a onnye Onyankopɔn Ahenni no nni sɛ abofra ketewa no, renkɔ mu.”\n18 Da bi Yudani sikani bi bisaa Yesu se, “Kyerɛkyerɛfo pa, dɛn na menyɛ na manya nkwa a enni awiei?”\n19 Yesu buaa no se, “Adɛn nti na wofrɛ me onipa pa? Obiara nyɛ papa, gye Onyankopɔn.\n20 “Wunim Mose mmara no: mmɔ aguaman! Nni awu! Mmɔ korɔn! Nni adansekurum! Di w’agya ne wo na ni!”\n21 Osikani yi ka kyerɛɛ Yesu se, “Madi saa mmara yi nyinaa so fi me mmofraase.”\n22 Yesu tee nea osikani no kae no, ɔka kyerɛɛ no se, “Ade baako pɛ na aka wo a ɛsɛ sɛ woyɛ. Kɔ na kɔtɔn w’ahode nyinaa na kyɛ sika no ma ahiafo na wubenya agyapade wɔ Onyankopɔn Ahenni no mu, na afei, bra bedi m’akyi.”\n23 Osikani yi tee saa asɛm yi no, anyɛ no dɛ koraa efisɛ, na ɔwɔ ahode pii.\n24 Yesu hui sɛ ne werɛ ahow no ɔkae se, “Ɛyɛ den ma ahonyafo sɛ wɔbɛkɔ Onyankopɔn Ahenni no mu! 25 Mereka akyerɛ mo se, ɛyɛ mmerɛw sɛ nantwi bewura paane aniwa mu sen sɛ ɔhonyafo bɛkɔ Onyankopɔn Ahenni no mu.”\n26 Na wɔn a wɔtee nea Yesu kae no bisae se, “Ɛnne na hena na wobegye no nkwa?”\n27 Yesu buae se, “Biribiara nni hɔ a Onyankopɔn ntumi nyɛ.”\n28 Petro ka kyerɛɛ Yesu se, “Yɛagyaw nea yɛwɔ nyinaa hɔ abedi w’akyi.”\n29 Yesu buaa Petro se, “Merema mo ate ase sɛ, obiara nni hɔ a, esiane Onyankopɔn Ahenni no nti, wagyaw ne fi anaa ne nuanom anaa n’awofo anaa ne mma 30 na ɔrennya mma ɛmmoro nea wahwere no so saa bere yi mu, na daakye nso, ɔrennya nkwa a enni awiei.”\nYesu san hyɛ ne wu ho nkɔm\n31 Yesu frɛɛ asuafo dumien no gyinaa nkyɛn baabi ka kyerɛɛ wɔn se, “Yɛrekɔ Yerusalem, na biribiara a nkɔmhyɛfo no aka afa Onipa Ba no ho no bɛba mu. 32 Wobeyi no ama Amanamanmufo ama wɔadi ne ho fɛw, ayeyaw no, atew ntasu agu no so, 33 aka no mpire, akum no na ne nnansa so no, wasɔre.”\n34 Asuafo no ante nea Yesu kae no biara ase, efisɛ, na asɛm no boro wɔn adwene so.\n35 Yesu ne n’asuafo no rebɛn Yeriko no, wohuu onifuraefo bi a ɔte kwankyɛn resrɛsrɛ ade. 36 Onifuraefo no tee sɛ nkurɔfokuw bi retwam no, obisaa asɛm a asi. 37 Wɔka kyerɛɛ no se, “Yesu Nasaretni no na ɔretwam!” 38 Ɔtee saa no, ɔteɛteɛɛm se, “Yesu, Dawid Ba, hu me mmɔbɔ!”\n39 Wɔn a wodi anim no tramtram no se ommua n’ano nanso wantie, na ɔkɔɔ so teɛteɛɛm denneenen se, “Yesu Dawid Ba, hu me mmɔbɔ!”\n40 Yesu duu baabi a onifuraefo no te no, ɔma wɔde no brɛɛ no. Wɔde no duu Yesu nkyɛn no, obisaa no se, 41 “Dɛn na wopɛ sɛ meyɛ ma wo?” Onifuraefo no buae se, “Awurade, ma minhu ade.”\n42 Yesu ka kyerɛɛ no se, “Hu ade, wo gyidi ama wo ho ayɛ wo den.”\n43 Amonom hɔ ara, onifuraefo yi huu ade, na odii Yesu akyi, yii Onyankopɔn ayɛ. Na wɔn a wohuu ayaresa no nyinaa nso yii Onyankopɔn ayɛ.


Masõ sɛ Me ne Obi Bɛnantew? | Mmabun Bisa Sɛ\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Greenlandic Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kabuverdianu Kazakh Kikamba Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malayalam Maltese Mongolian Myanmar Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tiv Tsonga Tswana Turkish Twi Ukrainian Umbundu Urhobo Vietnamese Xhosa Yoruba Zulu\nYɛka sɛ ɔbaa ne ɔbarima bi nam a, ɛkyerɛ sɛn?\nƆbaa ne barima nantew, ne botae ne sɛn?\nManyin adu baabi a metumi ne obi anantew anaa?\nAdɛn nti na ɛnsɛ sɛ wopere wo ho ne obi nantew?\nWo ne ɔbaa anaa ɔbarima bi taa pue. Yebetumi aka sɛ wo ne no nam anaa?\nWuhu sɛ w’ani gye abaayewa bi ho, na ɔno nso ani gye wo ho. Da biara, wofrɛ no tɛlɛfon so saa anaa wosɛnde no text message bebree, na ɔno nso sɛnde wo bi. Yebetumi aka sɛ wo ne no nam anaa?\nWowɔ abaayewa anaa aberante pɔtee bi. Bere biara a wo ne wo nnamfo behyiam no, ɛreyɛ ara ni na wo ne no aka abom denneennen. Yebetumi aka sɛ wo ne no nam anaa?\nAsɛmmisa a edi kan no deɛ, ebia wuyii ano ntɛm sɛ aane. Nanso asɛmmisa a ɛto mmienu ne mmiɛnsa no deɛ, ebia ɛtwee wo kakra. Ɛnde, sɛ yɛka sɛ ɔbaa ne ɔbarima bi nam a, dɛn paa na ɛkyerɛ?\nYɛka sɛ ɔbaa ne ɔbarima bi nam a, ɛkyerɛ sɛ dwumadi biara mu no, ɔbarima no ani sã ɔbaa pɔtee bi. Wuhu sɛ wanya ne ho akɔnnɔ; ɔbaa no nso wɔ ɔbarima no ho akɔnnɔ.\nEnti nsɛmmisa mmiɛnsa no nyinaa mmuae yɛ aane. Sɛ woyɛ ɔbarima na wo ne ɔbaa bi taa kasa tɛlɛfon so oo, anim ne anim oo, petee mu oo, kokoam oo, mpɛn dodow a mo mmienu nyinaa, obiara wɔ ne yɔnko ho akɔnnɔ deɛ, yɛbɛka sɛ monam.\nƆbaa ne ɔbarima nantew, ne botae ne sɛn?\nƐsɛ sɛ ɔbaa ne ɔbarima de adwempa nantew. Saa nantew no botae ne sɛ ɛbɛboa aberante ne ababaawa bi ama wɔahu sɛ wobetumi aware anaa.\nNanso, ebia w’atipɛnfo bi remmu ɔbaa ne ɔbarima nantew sɛ ɛyɛ aniberesɛm. Nea wɔpɛ ara ne sɛ wɔbɛfa ɔbaa anaa ɔbarima bi adamfo kɛkɛ. Nso wonni adwene biara sɛ wɔbɛware saa nipa no. Ebinom mpo deɛ, nea ɛyɛ wɔn fɛ ara ne sɛ nkurɔfo behu sɛ wɔn nso ne ɔbaa anaa ɔbarima bi nam. Wɔn adwene yɛ wɔn sɛ, ɛno na ɛkyerɛ sɛ wɔn nso wɔ hɔ anaa wɔn ani abue.\nNanso mpɛn pii no, nantew a ɛte saa nkosi baabiara; ɛnkyɛ na agye agu. Abaayewa bi a yɛfrɛ no Heather kaa sɛ: “Sɛ mmerante ne mmabaawa pii fi ase nantew a, ayere so ara nnawɔtwe baako anaa mmienu na wɔn ntam atetew. Ɛma wobu ɔbaa ne ɔbarima nantew sɛ biribi a wotumi tetew mu bere biara a wɔpɛ. Enti ɛma wosua awaregyae na ɛnyɛ aware.”\nSɛ wo ne ɔbaa anaa ɔbarima bi nam a, hu sɛ ne koma wom. Enti nya adwempa na woamfa ne koma anni agorɔ.—Luka 6:31.\nSɛ wo ne ɔbaa anaa ɔbarima bi nam na wonyɛɛ w’adwene sɛ wobɛware a, wote sɛ akwadaa bi a wanya abaduaba foforo. Ɔde di agorɔ a, na watow akyene\nSusuw ho hwɛ: Sɛ obi de wo koma di agorɔ sɛ abaduaba a, ɛbɛyɛ wo dɛ? Akwadaa de abaduaba redi agorɔ a, enni gyina na afono no; wobɛhwɛ na wato akyene baabi. Obi yɛ wo koma saa a, wopɛ? Sɛ yɛde yɛ wo na ɛrenyɛ wo dɛ a, mfa nyɛ obi! Bible ka sɛ ɔdɔ ‘nyɛ ade a ɛnsɛ.’—1 Korintofo 13:4, 5.\nAbaayewa bi a yɛfrɛ no Chelsea kaa sɛ: “Ɛtɔ da a, ɛyɛ me sɛ ɔbaa ne ɔbarima nantew yɛ biribi a yɛde gyigye yɛn ani kɛkɛ. Nanso sɛ baako adwene wɔ aware so na baako adwene nni so a, ɛma ɛyɛ aniberesɛm.”\nNyansahyɛ bi ni: Sɛ wopɛ sɛ wo ne obi nantew hwɛ sɛ mubetumi aware a, kenkan 2 Petro 1:5-7 na fa su baako a ehia sɛ wunya. Bosome baako akyi no, bisa wo ho sɛ dɛn na masua afa saa su no ho, na mayere me ho anya saa su no akodu he?\nWohwɛ a, mfe sɛn na ɛsɛ sɛ aberante anaa ababaawa bi di ansa na ɔne obi anantew?\nBisa wo papa anaa wo maame asɛm koro no ara.\nAnhwɛ a, mmuae a ɔbɛma no bɛyɛ soronko koraa wɔ wo deɛ no ho. Ebi nso a ɛne wo deɛ no behyia. Mmabun bebree ahu sɛ ɛyɛ paa sɛ wɔmpere wɔn ho ne ɔbaa anaa ɔbarima bi nnantew kosi sɛ wobenyin ahu sɛnea wɔte ankasa. Ebia woka mmabun a wɔte saa no ho.\nSaa na Danielle a wadi mfe 17 yɛe. Ɔkaa sɛ: “Mfe mmienu a atwam no, nea anka mɛhwɛ wɔ ɔbarima bi ho aware no no, ɛnyɛ ɛno na seesei mɛhwɛ. Merekasa yi mpo, mehwɛ me ho a, minnye nni sɛ metumi ne ɔbarima anantew. Sɛ mfe bi twam na me ara mihu sɛ me suban ayɛ kama paa a, ɛno na mɛhwɛ sɛ metumi ne obi anantew a.\nBiribi foforo wɔ hɔ a enti ɛyɛ papa sɛ wompere wo ho. Obi nyin du baabi a, nna ho akɔnnɔ tumi yɛ kɛse paa wɔ ne mu. Bible ma yehu sɛ, sɛ obi wɔ tebea a ɛte saa mu a, na ɔda so ara yɛ “abofra.” (1 Korintofo 7:36) Enti sɛ ɔde ne ho kotwitwi ɔbaa anaa ɔbarima a, ɛbɛyɛ te sɛ nea wode pɛtro ne egya asi faako; akɔnnɔ no mu betumi ayɛ den araa ma ɔde ne ho ahyɛ nneyɛe bɔne mu.\nW’atipɛnfo deɛ, wɔmfa wei nyɛ asɛm. Wɔn mu pii wɔ hɔ a, wɔn ho pere wɔn sɛ wɔbɛka ɔbaa ne ɔbarima nna ahwɛ. Nanso wubetumi akyerɛ sɛ w’ani abue sen wɔn! (Romafo 12:2) Adeɛ yi, Bible tu wo fo sɛ ‘guan aguamammɔ.’ (1 Korintofo 6:18) Sɛ wotwɛn kosi sɛ wubenyin a, ebetumi ama ‘amanehunu apare wo.’—Ɔsɛnkafo 11:10.\nSɛ wunnyin nnuu baabi a ɛsɛ sɛ wo ne obi nantew na wopepere wo ho a, ɛbɛyɛ te sɛ nea yɛrehyɛ wo ama woakyerɛw sɔhwɛ bi a wunsuaa ho ade. Ɛbaa saa a, na yɛne wo anni no yiye koraa! Ehia sɛ wunya bere sua ade no yiye, sɛnea ɛbɛyɛ a sɔhwɛ a worekɔyɛ no, wubehu n’ani so.\nSaa na ɔbaa ne ɔbarima nantew nso te.\nƆbaa ne ɔbarima nantew nyɛ ade a yɛde di agorɔ. Enti ansa na wo ne obi befi ase anantew no, ehia sɛ wugye bere sua ade bi a ehia paa. Ɛno ne sɛnea yɛfa adamfo.\nAkyiri yi, sɛ wuhyia wo dɔ a, ɛbɛma mo adamfofa no mu ayɛ den paa. Adeɛ yi, yɛreka aware pa a, ɛno ara ne nnamfo pa a wɔde ɔdɔ abɔ ɔdɔ mu.\nSɛ wopepere wo ho ne ɔbaa anaa ɔbarima bi nantew a, ɛka wo hyɛ. Nanso sɛ woampepere wo ho a, ɛma wunya fahodi de ‘gye w’ani wo mmeranteberem.’ (Ɔsɛnkafo 11:9) Ɛbɛma woanya bere nso de anya suban pa. Ne kɛse paa no, ɛbɛma woanya bere de asiesie wo ne Nyankopɔn ntam kamakama.—Kwadwom 3:27.\nNea yɛreka yi nkyerɛ sɛ wuhu ɔbaa anaa ɔbarima a, pɛ baabi fa; wubetumi ne wɔn abɔ. Sɛn paa na ɛsɛ sɛ wo ne wɔn bɔ? Mmerante ne mmabaawa, sɛ muhyia a, monhwɛ sɛ mpanyimfo ka mo ho a wɔbɛhwɛ ama biribiara akɔ so pɛpɛɛpɛ. Abaayewa bi a yɛfrɛ no Tammy kaa sɛ: “Yegye yɛn ani saa a, ɛyɛ dɛ paa. Modɔɔso a, ɛno na ɛyɛ.” Monica ne no yɛ adwene. Ɔkaa sɛ: “Sɛ modɔɔso kakra na muhyiam gye mo ani a, ɛyɛ paa. Ɛma wo ne nnipa ahorow nyinaa bi bɔ fekuw.”\nNanso sɛ wonsoo sɛ wo ne obi bɛnantew na wututu mmirika de wo ti kɔhyɛ mu a, anhwɛ a na obi de wo koma adi agorɔ. Enti mpere wo ho. Fa saa bere yi sua sɛnea yɛfa adamfo ne sɛnea yɛyɛ adamfo. Sɛ daakye-daakye bi woyɛ w’adwene sɛ wo ne ɔbaa anaa ɔbarima bi bɛnantew a, wubehu sɛnea wote. Afei nso, wubehu nea ehia sɛ wohwehwɛ wɔ obi ho ansa na woaware no.\nAyɔnkofa Asomdwoe Ne Anigye Nantew a Edi Aware Anim Aware Ne Abusua Mmabun Bisa Sɛ Mmabun\nƆdɔ Kann—Ɛne Deɛn?


1 Petro 3:13-16\nSɛ wopere sɛ wopɛ sɛ woyɛ deɛ ɛtene a, hwan na ɔbɛha wo? Na sɛ ɛba mpo sɛ woyɛ deɛ ɛtene na wohunu ho amane a, wʼani gye. Monnsuro nnipa, na mommma hwee nha mo. Momfa anidie mma Kristo wɔ mo akoma mu, na momma ɔnyɛ mo Awurade. Ɛberɛ biara a obi bɛbisa mo gyidie a mowɔ wɔ mo mu ho asɛm no, monkyerɛ no aseɛ. Momfa obuo ne anidie mma saa mmuaeɛ no. Momma mo adwene mu nna hɔ sɛdeɛ wɔn a wɔsopa mo suban pa wɔ Kristo mu no anim bɛgu ase wɔ wɔn nsekuro no ho.


4 Mose 30 AKCB - Matteus 30 LB\n4 Mose 30:1-16\nBɔhyɛ Ho Mmara\n1Mose hyiaa Israel mmusua no mu mpanyimfo no ka kyerɛɛ wɔn se, “Awurade ahyɛ se: 2Sɛ obi hyɛ Awurade bɔ anaa ɔka ntam hyɛ bɔ a, ɛnsɛ sɛ obu so. Ɛsɛ sɛ ɔyɛ nea ɔkaa se ɔbɛyɛ no pɛpɛɛpɛ.\n3“Sɛ ababaa bi hyɛ Awurade bɔ anaa ɔka ntam hyɛ bɔ bere a ɔda so te nʼagya fi, 4na nʼagya no te sɛ ne ba no ahyɛ bɔ, na wanka hwee a, ne bɔhyɛ ne ne ntam a ɔkaa no nyinaa no di mu. 5Nanso sɛ ɛba sɛ nʼagya no siw no bɔhyɛ no ho kwan a, etwa ne bɔhyɛ ne ntam a ɔkae no mu. Awurade de bɛkyɛ ababaa no, efisɛ nʼagya ampene sɛ obedi so.\n6“Sɛ ɔhyɛ bɔ anaa ɔka ntam ansa na ɔware na ɛbɛyɛ asodi ma no 7na ne kunu no te saa bɔhyɛ no ho asɛm nanso wanka ho hwee a, na ne bɔhyɛ no gyina hɔ. 8Na sɛ ne kunu no te na osiw no ho kwan a na ɛkyerɛ sɛ watwa mu a bɔhyɛ no anaa ntam no ho asodi nna ne so bio, enti Awurade de ne ho bɛkyɛ no.\n9“Ɛsɛ sɛ ɔbea kunafo anaa nea wɔagyaa no aware no di ne ntam a ɔbɛka anaa bɔ a ɔbɛhyɛ no biara so.\n10“Sɛ waware na ɔte ne kunu fi na ɔhyɛ bɔ anaa ɔka ntam, 11na ne kunu no te na wansiw no ho kwan a, na ɛkyerɛ sɛ ne bɔhyɛ no gyina hɔ. 12Na sɛ ne kunu no te na, sɛ wampene so na, otwa mu a, na ne bɔhyɛ no nni mu na Awurade de ne ho bɛkyɛ no. 13Enti ne kunu no betumi asi ne bɔ a ɔhyɛ anaa ntam a ɔka no so dua anaasɛ obetwa mu. 14Sɛ da mu no nyinaa wanka ho hwee ankyerɛ no de a, na ɛkyerɛ sɛ ɔpene so wɔ hwee a wanka amfa ho no nti. 15Sɛ ɔtwɛn ma mmere bi fa so ansa na ɔka se bɔhyɛ no nni mu a, ɛno de, ɛsɛ sɛ ɔsoa ɔbea no mfomso no ho asodi.”\n16Eyinom ne mmara a Awurade nam Mose so de maa ɔbarima ne ne yere, ne agya ne ne babea a ɔda so te ne fi no.\nAKCB : 4 Mose 30


JW.ORG No Wɔ Kasa Bɔbor 300 Mu Sesei!\nHɛn Bible Ho Nwoma Ahorow Ho Dwumadzi\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Cebuano Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chol Chuvash Croatian Czech Danish Dutch English (Borɔfo) Ewe (Awona) Finnish French Galician Georgian German Greek Gun Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Korean Kpelle Krio Lithuanian Macedonian Malagasy Malay Malayalam Mam Mfantse Mingrelian Myanmar Nahuatl (Central) Norwegian Nzema Oromo Ossetian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Sesotho (Lesotho) Setswana Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tajiki Tankarana Tarascan Tatar Telugu Thai Tojolabal Totonac Tsonga Turkish Tzeltal Tzotzil Ukrainian Uzbek Valencian Vezo Wallisian Welsh Xhosa Zulu\nSɛ eklek jw.org wɛbsaet no ne fã a wɔdze paw kasa ahorow no do wɔ bea a erekenkan asɛm yi a, ibohu kasa dodow bɔbor 300—biribi a ɔnntɔ kã dɛ ibohu wɔ wɛbsaet fofor biara do!\nSɛ edze kasa ahorow a wɛbsaet yi wɔ mu no dodow toto afofor a wɔagye dzin yie no ho a, ɔtse dɛn? Susu ho hwɛ: Ɔdze bodur July 2013 mu no, nna United Nationsfo hɔn wɛbsaet no wɔ kasa ahorow esia mu. Europa, a no so yɛ European Unionfo hɔn wɛbsaet no so wɔ kasa ahorow 24 mu. Google so wɔ kasa ahorow 71 wɔ do, na ibenya Wikipedia so wɔ kasa ahorow 287 mu.\nƆgye mber pii na ama woeetum akyerɛ wɛbsaet bi ase akɔ kasa ahorow bɔbor 300 mu! Jehovah Adasefo ɔhaha pii a wɔwɔ wiadze mbea nyina, a wɔpɛ dɛ woyi Jehovah ayɛw na wɔyɛ edwuma yi no mu fã kɛse noara. Wɔahyehyɛ kasa biara ho asekyerɛfo dɛ ekuw ekuw, na wɔdze hɔn nyimdzee nye adom akyɛdze ahorow boa dze kyerɛ nsɛm a wɔakyerɛw no wɔ Borɔfo mu no ase.\nJW.ORG no wɔ nsɛm afã ahorow pii a wɔkyerɛ ase kɔ kasa ahorow bɔbor 300 mu, ma ntsi sɛ ekekã wɛbsaet no n’afa ahorow no nyinara bɔ mu a, ɔsõ papaapa—no dodow bor 200,000!\nNnyɛ dɛ nyimpa pii na wotum kɔ JW.ORG wɛbsaet no do kɛkɛ, na mbom wɔagye dzin so paa. Nokwasɛm yi da edzi wɔ wɛbsaet ho akontaabupon bi a edwumakuw bi a wɔfrɛ hɔn Alexa a wɔhwɛ Internet do dwumadzi ahorow do no yɛe no mu. Wɔ ne fã “Ɔsom nye Nyamesom” hɔ no, ibohu wɛbsaet ahorow bɛyɛ 87,000 wɔ hɔ, a wiadze yi mu ɔsom etsitsir ahorow no, hɔn a wɔkyerɛw nyamesom ho nwoma ahorow, nye ahyehyɛdze a ɔtsetse dɛm no so hɔn wɛbsaet kã ho. Ɔdze bodur July 2013 mu no, nna jw.org tɔ do ebien wɔ dɛm akontaabupon yi do! Dza nna odzi kan wɔ akontaabupon no do nye eguadzi ho wɛbsaet bi a ɔda Bible nkyerɛase asorɔtow edzi.\nƆdze bodur October 2013 mu no, nna sɛ wɔkyekyɛ mu pɛpɛɛpɛr a, hɔn a wɔkɔ jw.org wɛbsaet no do dabiara no dodow yɛ bɔbor 890,000. Yɛbɔkɔ do ara ama nyimpa a wɔwɔ mbea nyina enya Bible mu nsɛm a mfaso wɔ do no bi kwa a wonntua ho hwee.\nWɔyɛ Dɛn Kyerɛw Jehovah Adasefo Nwoma Ahorow No na Wɔkyerɛ Ase?\nYɛyɛ Bible ho nwoma ahorow wɔ kasa bɔbor 750 mu. Ebɛnadze ntsi na yekũ hɛnho yɛ dɛm edwuma yi nyinara?\nJW.ORG—Ɔresesã Nkorɔfo Asetsena Ma Eesi Hɔn Yie


Rimljanima 14 CRO - Romafo 14 AKCB\n1Sɛ obi gyidi sua wɔ mo mu a munnye no; mo ne no nnnye nea nʼadwene kyerɛ no no ho akyinnye. 2Obi gyidi ma otumi di biribiara, nanso obi a ne gyidi sua no di afumduan nko ara. 3Ɛnsɛ sɛ nea odi biribiara no bu nea onni biribiara no animtiaa; saa ara nso na ɛnsɛ sɛ obi a odi afumduan nko ara no bu nea odi biribiara no atɛn; efisɛ Onyankopɔn agye no. 4Wo ne hena a wubu obi somfo atɛn? Ɛyɛ ɔno ankasa ne wura na ɔbɛka se wadi nkonim anaasɛ wadi nkogu. Na obedi nkonim, efisɛ Awurade betumi ama wadi nkonim.\n5Obi dwene sɛ da bi wɔ hɔ a ɛho hia sen nna a aka no. Saa ara nso na onipa afoforo nso dwene sɛ nna nyinaa yɛ pɛ. Ɛsɛ sɛ wɔn mu biara si nʼadwene pi. 6Obiara a obebu da bi kɛse no yɛ saa de hyɛ Awurade anuonyam; obiara a ɔwe nam no we wɔ Awurade din mu, efisɛ ɔda Onyankopɔn ase; saa ara na wɔn a wɔnwe nso yɛ wɔ Awurade din mu de da Onyankopɔn ase. 7Yɛn mu biara nte ase mma ne nko ara ho na obiara nwu mma ne nko ara ho; 8sɛ yɛte ase a, yɛte ase ma Awurade; na sɛ yewu a, yewu ma Awurade. Enti, sɛ yɛte ase o, yewu o, yɛyɛ Awurade de. 9Na eyi nti na Kristo wui, na ɔsɔree, na onyaa nkwa, sɛ ɔbɛyɛ awufo ne ateasefo wura.\n10Na wo, afei, adɛn nti na wubu wo nua atɛn? Na wo, adɛn nti na wubu wo nua animtiaa? Yɛn nyinaa begyina Onyankopɔn anim ama wabu yɛn atɛn. 11Efisɛ Kyerɛwsɛm no ka se,\n“Awurade ka se, mete ase yi,\nobiara bebu nkotodwe wɔ mʼanim;\nna obiara bɛpae mu aka se, mene Onyankopɔn.”\n12Yɛn mu biara bebu ne ho akontaa akyerɛ Onyankopɔn.\n13Ɛno nti momma yennyae yɛn ho yɛn ho atemmu. Mmom, nea ɛsɛ sɛ modwene ne sɛ monnyɛ biribiara a ɛbɛma mo nua akɔ bɔne mu. 14Ahotoso a mewɔ wɔ mʼAwurade Yesu mu no ma mihu sɛ biribiara nni hɔ a ɛho ntew. Na sɛ obi gye di sɛ biribiara ho ntew a na saa onipa no na ɛho ntew mma no. 15Sɛ biribiara a wudi haw wo nua a, ɛno de na wonte hɔ ɔdɔ mu. Mma aduan a wudi no nsɛe onipa a ne nti Kristo wui no. 16Mma ade a wubu sɛ eye no nnye din bɔne. 17Efisɛ Onyankopɔn Ahenni no nyɛ adidi ne ɔnom na mmom ɛyɛ trenee, asomdwoe ne ahosɛpɛw a ɛwɔ Honhom Kronkron mu. 18Obiara a ɔsom Kristo wɔ saa ɔkwan yi so no, Onyankopɔn agye no ato mu, na nnipa bu no.\n19Ɛno nti ɛsɛ sɛ yetumi tena asomdwoe mu, na yɛboaboa yɛn ho yɛn ho ma obiara nya gyidi a emu yɛ den. 20Nnyina aduan so nsɛe nea Onyankopɔn ayɛ. Aduan biara yɛ aduan, nanso sɛ wudi aduan a ɛde ɔfoforo bɛkɔ bɔne mu a ɛyɛ bɔne. 21Ade trenee a ɛsɛ sɛ woyɛ ne sɛ wonwe nam, nnom nsa anaasɛ wonyɛ biribi a ɛbɛto wo nua hintidua.\n22Nea wugye di wɔ saa asɛm yi ho no, ma ɛnka wo ne Onyankopɔn ntam. Nhyira ne nea ɔyɛ nʼapɛde a ɔnte nka sɛ wɔabu no atɛn. 23Na sɛ ne tirim nteɛ no wɔ nea odi ho na sɛ odi a, Onyankopɔn bu no atɛn, efisɛ nea ɔyɛ no mfi gyidi mu. Biribiara a emfi gyidi mu no nso yɛ bɔne.\nAKCB : Romafo 14


Onyankopɔn tua wɔn a wɔne no di asi no ka (1-7)\nOnyankopɔn mpɛ sɛ wɔsom obiara ka ne ho (2)\nYehowa ani ku wɔn a wɔde no yɛ guankɔbea no ho (7)\nWɔbɛsɛe Niniwe pasaa (8-14)\nAhohia no rensan mma bio (9)\nYuda bɛte asɛmpa (15)\n1 Niniwe ho atemmusɛm:+ Nahum* a ofi Elkos no anisoadehu nhoma: 2 Yehowa yɛ Onyankopɔn a ɔmpɛ sɛ wɔsom obiara ka ne ho,+ na otua bɔne so ka;Yehowa tua bɔne so ka, na ɔntwentwɛn ne nan ase sɛ ɔbɛda n’abufuw adi.+ Yehowa tua wɔn a wɔne no di asi no ka,Na ɔboaboa abufuw ano twɛn n’atamfo. 3 Yehowa bo mfuw ntɛm+ na ne tumi sõ,+Nanso sɛ obi fata asotwe a, Yehowa remma ɔmfa ne ho nni da.+ Ɔreba a, mframa a ɛsɛe ade ne ahum na edi n’akyi,Na omununkum yɛ ne nan ase mfuturu.+ 4 Ɔka ɛpo anim+ ma ɛyow;Ɔma nsubɔnten nyinaa yoyow.+ Basan ne Karmel afifide twintwam+Na Lebanon nhwiren nso twintwam. 5 Ne nti mmepɔw wosow,Na nkoko nan.+ Asaase hu n’anim a, ɛbɔ birim;Ɛne wiase ne wɔn a wɔwɔ mu nyinaa.+ 6 Hena na obetumi agyina n’abufuw ano?+ Na hena na obetumi agyina n’abufuhyew ano?+ N’abufuw bɛdɛw sɛ ogya,Na ne nti abotan bedwiriw agu. 7 Yehowa ye,+ na ɔyɛ abannennen wɔ ahohia bere mu.+ Wɔn a wɔde no yɛ wɔn guankɔbea no, n’ani ku wɔn ho.*+ 8 Ɔbɛma nsu ayiri ahohoro n’asaase* koraa,Na wama esum atiw n’atamfo. 9 Pɔw bɛn na mubetumi abɔ atia Yehowa? Ɔde ɔsɛe pasaa reba. Ahohia no rensan mma bio.+ 10 Wɔanwene wɔn sɛ nsɔeNa wɔayɛ sɛ nea nsã* abobow wɔn,Nanso wɔbɛhyew te sɛ sare a awo. 11 Nea ɔbɔ Yehowa ho pɔw bɔneNe nea ɔma afotu bɔne nyinaa befi wo mu aba. 12 Nea Yehowa aka ni: “Ná wɔn ho yɛ den na wɔdɔɔso,Nanso wobetwitwa wɔn agu ma wɔn ase ahyew.* Mama mo ho ahiahia mo,* nanso meremma mo ho nhiahia mo bio. 13 Afei de kɔndua a ɛda wo so no, mebubu mu,+Na nhama a wɔde akyekyere wo no, mɛtew mu abien. 14 Nea Yehowa aka sɛ ɛbɛba wo* so ni,‘W’ase bɛhyew ama wo din ayera. Ahoni a woasen ne nea wode nnade ayɛ* a ɛwɔ w’anyame fi* no, mɛsɛe ne nyinaa. Mɛyɛ ɔdamoa ama wo, efisɛ mfaso biara nni wo so.’ 15 Hwɛ, nea ɔde asɛmpa nam no fi mmepɔw so reba;Nea ɔka asomdwoe asɛm no.+ O Yuda, di w’afahyɛ.+ Ɛbɔ a woahyɛ no, di so,Efisɛ ohuhuni biara rentwam wɔ w’asaase so bio. Wɔbɛsɛe no pasaa.”\n^ Ɛkyerɛ, “Ɔwerɛkyekyefo.”\n^ Anaa “ɔhwɛ wɔn so.” Nt., “onim wɔn.”\n^ Kyerɛ sɛ, Niniwe asaase.\n^ Anaa “nsã a wɔde hwiit ayɛ.”\n^ Ebetumi nso akyerɛ, “na obetwam akɔ.”\n^ Kyerɛ sɛ, Mama Yuda ho ahiahia no.\n^ Kyerɛ sɛ, Asiria.\n^ Anaa “ne ahoni a wɔagu.”\n^ Anaa “w’abosomfi.”


Yehowa Nyankopɔn Kyekye Yɛn Werɛ Yɛn Ahohia Nyinaa Mu | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Awerɛkyekye nyinaa Nyankopɔn no kyekye yɛn werɛ yɛn ahohia nyinaa mu.’—2 KOR. 1:3, 4.\nNNWOM: 38, 56\nAdɛn nti na ɛsɛ sɛ yɛhwɛ kwan sɛ aware ne abusua asetena betumi ama yɛn ho ahiahia yɛn?\nƆkwan bɛn so na mpaebɔ boaa nnipa binom a Bible ka wɔn ho asɛm ma wonyaa awerɛkyekye?\nDɛn na wubetumi ayɛ de akyekye afoforo werɛ?\n1, 2. Ɔkwan bɛn so na Yehowa kyekye yɛn werɛ wɔ yɛn ahohia mu, na awerɛhyem bɛn na n’Asɛm no ma yenya?\nABERANTE bi a ɔnwaree ne asafo mu panyin bi a yɛfrɛ no Stephen dii n’ahiasɛm bi ho nkɔmmɔ. Ɛha yi deɛ, yɛbɛfrɛ aberante no Eduardo. Ná ɔpanyin no yɛ ɔwarefo a n’ani afi. Ná Eduardo asusuw asɛm a ɛwɔ 1 Korintofo 7:28 no ho. Ɛhɔ ka sɛ: “Wɔn a [wɔware] no ho behiahia wɔn ɔhonam mu.” Eduardo bisae sɛ, “‘Ahohiahia’ bɛn na kyerɛwsɛm no reka ho asɛm no? Na sɛ meware a, mɛyɛ dɛn agyina ahohiahia no ano?” Ansa na Stephen rebua asɛmmisa no, ɔka kyerɛɛ Eduardo sɛ onsusuw biribi foforo a ɔsomafo Paulo kyerɛwee ho. Ɔsomafo no kyerɛwee sɛ, Yehowa ne “awerɛkyekye nyinaa Nyankopɔn, nea ɔkyekye yɛn werɛ yɛn ahohia nyinaa mu.”—2 Kor. 1:3, 4.\n2 Nokwasɛm ne sɛ, Yehowa yɛ Agya a ɔdɔ yɛn na ɔkyekye yɛn werɛ bere a yɛrehyia ɔhaw. Ebia wo nso, Onyankopɔn nam n’Asɛm no so aboa wo na wama wo akwankyerɛ mpɛn pii. Yebetumi anya awerɛhyem sɛ, Onyankopɔn pɛ sɛ esi yɛn yiye sɛnea na ɔpɛ sɛ esi n’asomfo a wɔtenaa ase tete no yiye no.—Kenkan Yeremia 29:11, 12.\n3 Sɛ yehu nea ɛkɔfa yɛn haw anaa yɛn ahohia ba a, ebetumi aboa yɛn ama yɛatumi agyina ano. Saa ara na sɛ yehu nea ɛde ahohia a yehyia wɔ aware ne abusua mu ba nso a, ebetumi aboa yɛn ama yɛatumi agyina ano. Ɛnde yemmisa sɛ, nneɛma bɛn na ebetumi ama yɛn ho ‘ahiahia yɛn ɔhonam mu’ sɛnea Paulo kae no? Nhwɛso ahorow bɛn na ɛwɔ Bible mu ne yɛn bere yi so a ebetumi aboa yɛn ama yɛanya awerɛkyekye a yehia no? Sɛ yenya nsɛmmisa yi ho mmuae a, ɛbɛboa yɛn ama yɛatumi agyina ɔhaw ano.\nƆHAW AHOROW A ƐMA AWAREFO ‘HO HIAHIA WƆN ƆHONAM MU’\n4, 5. Nneɛma bɛn na ebetumi ama yɛn ho ‘ahiahia yɛn ɔhonam mu’?\n4 Bere a Onyankopɔn bɔɔ nnipa baanu a wodi kan no, ɔkaa asɛm bi. Ɔkae sɛ: “Ɔbarima begyaw ne papa ne ne maame hɔ na ɔde ne ho akɔfam ne yere ho na wɔayɛ ɔhonam koro.” (Gen. 2:24) Yehowa kaa saa asɛm no bere a ɔkaa nnipa baanu a wodi kan no boom sɛ awarefo no. Nanso, esiane sɛ yɛnyɛ pɛ nti, sɛ obi ware na ɔrekyekye n’abusua a, obetumi ahyia ɔhaw. (Rom. 3:23) Ansa na ɔbea bi bɛware no, ebia na ɔhyɛ n’awofo anaa obi foforo ase. Nanso, sɛ ɔware a na wabɛhyɛ ne kunu ase. Onyankopɔn ama okunu tumi sɛ ɔnyɛ ne yere ti. (1 Kor. 11:3) Mmea bi wɔ hɔ a, sɛ wɔkɔ aware a, mfiase no ɛyɛ den ma wɔn sɛ wɔbɛbrɛ wɔn ho ase ama wɔn kunu. Mmarima bi nso, ahyɛase no, ɛyɛ den ma wɔn sɛ wɔde akwankyerɛ bɛma wɔn yere. Onyankopɔn Asɛm no ma yehu sɛ, ɛsɛ sɛ ɔyere gye tom sɛ ne kunu na ɛsɛ sɛ ɔma no akwankyerɛ na ɛnyɛ n’awofo. Afei nso, nsɛmnsɛm betumi asɔre wɔ awarefo no ne wɔn nsenom ntam, na ɛno betumi ama okunu ne ɔyere a wɔaware foforo no ho ahiahia wɔn.\n5 Sɛ ɔyere ka kyerɛ ne kunu sɛ ɔnyem a, ɛno nso taa kɔfa dadwen bɛto wɔn so. Ɛwom sɛ nyinsɛn no ma awarefo no ani gye, nanso mpɛn pii no, wɔsan dwinnwen nyinsɛn mu haw ahorow a ebetumi aba ho. Ade foforo a awarefo no bedwinnwen ho ne wɔn sikasɛm. Afei nso, sɛ wɔwo abofra no a, ɛno nso de nsakrae pii ba. Ebia ɔbaatan no de ne bere ne n’adagyew pii bɛhwɛ abofra a wawo no no. Sɛ ɔyere wo foforo a, n’adwene kɔ abofra no so kɛse, enti ne kunu betumi ate nka sɛ onnya bere mma no. Ɛno da nkyɛn a, ɔbarima a afei na wabɛyɛ agya no nso benya asɛyɛde foforo a ɛsɛ sɛ odi ho dwuma. Nea enti a ɛte saa ne sɛ, wabenya obusuani foforo a ɛsɛ sɛ ɔhwɛ no na ɔma no nea ohia.\n6-8. Sɛ obi repɛ ba na onnya bi a, ɔkwan bɛn so na ebetumi ama ne ho ahiahia no?\n6 Awarefo binom wɔ hɔ a, wohyia ahohiahia foforo bi. Ɛne sɛ, wɔrepɛ ba denneennen nanso wonnya bi. Sɛ ɔyere no ntumi nwo a, ebetumi ama wabotow paa. Aware ne abawo nyinaa de ɔhaw na ɛnam. Nanso, sɛ obi repɛ ba na onnya bi a, ɛno nso betumi ama ne ‘ho ahiahia no ɔhonam mu.’ (Mmeb. 13:12) Bible mmere mu no, sɛ obi ntumi nwo a, na ɛyɛ animguase ma no. Bere a na Yakob yere Rahel ntumi nwo na ohui sɛ ne nuabea rewo mma no, ɛyɛɛ no yaw paa. (Gen. 30:1, 2) Aman bi wɔ hɔ a, wɔhwɛ kwan sɛ nkurɔfo bɛwo mma pii. Nnipa a wɔwɔ saa aman no mu taa bisa asɛmpatrɛwfo a wɔresom wɔ hɔ no nea enti a wonni mma. Ɛwom sɛ asɛmpatrɛwfo no ma wɔn mmuae a ɛtɔ asom, nanso nnipa a wobisa wɔn nsɛm no taa ka sɛ, “Ɛyɛ a yɛbɛbɔ mpae ama mo wae!”\n7 Anaa susuw nea ɛtoo onuawa bi a ɔwɔ England no ho hwɛ. Ná ɔrepɛ ba denneennen nanso na onnya bi. Afei otwaa bra. Ɔkae sɛ, bere a ohui sɛ ɔrentumi nwo wɔ saa wiase yi mu no, ɛma odii awerɛhow paa. Ɔne ne kunu sii gyinae sɛ wɔbɛkɔ akogye abofra bi de no ayɛ wɔn ba. Nanso, ɔbea no kae sɛ: “Ne nyinaa akyi no, na midi awerɛhow. Ná minim sɛ, sɛ yekogye abofra bi de no yɛ yɛn ba a, ɛrenyɛ sɛ me ara me yam ba.”\n8 Bible ka sɛ, ɔbea a ɔyɛ Kristoni ‘nam abawo so benya ahobammɔ.’ (1 Tim. 2:15) Nanso saa asɛm no nkyerɛ sɛ, sɛ obi wo a ɛno na ɛbɛma wanya daa nkwa. Mmom, nea ɛkyerɛ ne sɛ, sɛ ɔbea wɔ mma a ɔhwɛ wɔn, na ɔyɛ fie nnwuma ahorow ka ho a, ɛremma onnya bere nni nseku anaa ɔmfa ne ho nhyehyɛ afoforo nsɛm mu. (1 Tim. 5:13) Nanso ne nyinaa mu no, aware ne abusua mu haw betumi ama ne ho ahiahia no.\nSɛ wo dɔfo bi wu a, dɛn na wobɛyɛ de agyina yawdi no ano? (Hwɛ nkyekyɛm 9, 12)\n9. Sɛ ɔwarefo bi hokafo wu a, adɛn nti na etumi teetee no paa?\n9 Sɛ yɛka ahohiahia a aware de ba a, ade baako bi wɔ hɔ a ebia yɛn adwene ntaa nkɔ so. Ɛno ne bere a obi dɔfo awu. Sɛ obi aware mu hokafo a ɔdɔ no wu a, etumi teetee no paa. Wei yɛ ɔhaw a ebia onipa a wahwere ne hokafo no anhwɛ kwan sɛ obehyia wɔ saa wiase yi mu. Kristofo gye di paa sɛ, Yesu bɔ a ɔhyɛe sɛ wobenyan awufo no bɛbam. (Yoh. 5:28, 29) Dɛn na saa asɛm no kyerɛ ma obi a ne hokafo awu? Ɛma onya awerɛkyekye paa. Wei yɛ ɔkwan foforo a yɛn Agya a ɔdɔ yɛn no nam n’Asɛm no so boa wɔn a wɔn ho rehiahia wɔn na ɔkyekye wɔn werɛ. Afei, momma yensusuw Onyankopɔn asomfo bi ho. Yɛbɛhwɛ sɛnea wɔtee nka bere a Onyankopɔn kyekyee wɔn werɛ ne mfaso a wonya fii mu.\nNEA ƐMA YENYA AWERƐKYEKYE BERE A YƐREHYIA ƆHAW\n10. Bere a Hanah kɔɔ ahohia mu no, dɛn na ɔyɛ de hwehwɛɛ awerɛkyekye? (Hwɛ mfonini a ɛwɔ adesua yi mfiase no.)\n10 Ná Elkana yere a ɔdɔ no, Hanah, wɔ ɔhaw soronko bi. Ɛne sɛ, na Hanah ntumi nwo. Nanso, na Elkana wɔ yere foforo nso a wɔfrɛ no Penina. Ɔno de, na ɔwɔ mma. (Kenkan 1 Samuel 1:4-7.) “Afe biara,” na Penina yi Hanah ahi. Ɛno haw Hanah paa, na ɛma odii awerɛhow kɛse. Enti Hanah bɔɔ Yehowa mpae, na ɔkaa ne haw no kyerɛɛ no hwehwɛɛ awerɛkyekye. Nokwasɛm ne sɛ, ‘ɔbɔɔ mpae tenteenten wɔ Yehowa anim.’ Yemmisa sɛ, na Hanah hwɛ kwan sɛ Yehowa bɛyɛ n’abisade no ama no anaa? Ɛbɛyɛ sɛ na ɔhwɛ kwan saa. Ne nyinaa mu no, “n’anim ammotow bio.” (1 Sam. 1:12, 17, 18) Ná Hanah gye di sɛ Yehowa bɛma wawo mma anaasɛ obedi n’ahiade no ho dwuma wɔ ɔkwan foforo bi so.\n11. Ɔkwan bɛn so na mpaebɔ betumi akyekye yɛn werɛ?\n11 Bere tenten a yɛtɔ sin na yɛte Satan wiase yi mu no, yebehyia ɔhaw na yɛn ho behiahia yɛn. (1 Yoh. 5:19) Nanso, yenim sɛ Yehowa yɛ “awerɛkyekye nyinaa Nyankopɔn,” na ɛno ma yɛn koma tɔ yɛn yam paa! Sɛ yɛfa ɔhaw anaa ahohiahia mu a, ɔkwan baako a yebetumi afa so anya mmoa ne sɛ yɛbɛbɔ mpae. Hanah yii ne yam kaa ne haw nyinaa kyerɛɛ Yehowa. Yɛn nso, sɛ yɛn ho hiahia yɛn a, ɛnsɛ sɛ yɛbobɔ yɛn haw so kɛkɛ kyerɛ Yehowa. Mmom no, ɛsɛ sɛ yɛkotow srɛ no, kyerɛ sɛ, yefi yɛn koma nyinaa mu bɔ no mpae denneennen ma ohu nea yɛrefa mu ankasa.—Filip. 4:6, 7.\n12. Dɛn na ɛboaa okunafo Hana ma onyaa anigye?\n12 Ebia na yɛrepɛ ba na yennya bi anaa yɛahwere yɛn dɔfo bi. Wei betumi ama yɛn werɛ ahow paa. Sɛ saa na ɛte mpo a, yebetumi anya awerɛkyekye. Yesu bere so no, odiyifobea Hana kunu wu gyaw no bere a na wɔaware mfe nson pɛ. Bible nka sɛ wɔwoo mma. Enti yemmisa sɛ, efi bere a Hana kunu wui kosii sɛ odii mfe 84 no, dɛn na na ɔyɛ? Luka 2:37 ka sɛ: ‘Ná ɔmpa asɔrefie hɔ da, ɔde mmuadadi ne nkotɔsrɛ som awia ne anadwo.’ Nokwasɛm ne sɛ, Yehowa som maa Hana nyaa awerɛkyekye ne anigye.\n13. Ma nhwɛso fa kyerɛ sɛ, sɛ yɛn abusuafo a wɔbɛn yɛn paa antumi ankyekye yɛn werɛ mpo a, nnamfo pa betumi ama yɛanya awerɛkyekye.\n13 Sɛ yɛne yɛn nuanom bɔ denneennen a, ɛma yenya nnamfo pa. (Mmeb. 18:24) Paula kae sɛ odii mfe nnum no, ne maame gyaee nokware no. Wei maa ne werɛ howee paa. Ná ɛyɛ den ma no sɛ obegyina ɔhaw no ano. Nanso onuawa bi a ɔyɛ ɔkwampaefo a ne din de Ann maa n’ani kũũ Paula ho, na ɔhyɛɛ no nkuran. Paula kyerɛkyerɛɛ mu sɛ: “Ɛwom sɛ na Ann nyɛ me busuani, nanso sɛnea ɔmaa n’ani kũũ me ho no boaa me paa. Ɛma mitumi kɔɔ so som Yehowa.” Paula da so ara de nokwaredi resom Yehowa. Paula maame asan aba nokware no mu, na seesei ɔne no resom wɔ asafo no mu. Wei ama Paula ani agye paa. Ann nso ani agye, efisɛ wabɛyɛ sɛ Paula maame wɔ Yehowa som mu.\n14. Wɔn a wɔkyekye afoforo werɛ no, nhyira bɛn na wobetumi anya?\n14 Anigyesɛm ne sɛ, sɛ yɛma yɛn ani kũ afoforo ho a, etumi ma yɛn ankasa dadwen so tew. Anuanom mmea a wɔaware ne wɔn a wɔnwaree nyinaa nim sɛ, sɛ wɔka asɛmpa no kyerɛ nkurɔfo a, na wɔne Onyankopɔn abom reyɛ adwuma. Wei ma wɔn ani gye paa. Wɔn botae ne sɛ, wɔpɛ sɛ wɔyɛ nea Onyankopɔn pɛ de hyɛ no anuonyam. Ebinom gye di sɛ, sɛ wɔyɛ asɛnka adwuma no a, ɛma wɔn werɛ fi wɔn haw. Nokwasɛm ni, sɛ yɛn nyinaa ma yɛn ani kũ nnipa a wɔwɔ yɛn asasesin ne yɛn asafo mu ho a, yɛbɛboa ama baakoyɛ atena asafo no mu. (Filip. 2:4) Ɔsomafo Paulo yɛɛ wei ho nhwɛso pa. Ɔbɛyɛɛ te sɛ “ɔbaatan” maa wɔn a wɔwɔ Tesalonika asafo no mu no. Ná ɔte sɛ wɔn agya wɔ Yehowa som mu nso.—Kenkan 1 Tesalonikafo 2:7, 11, 12.\nSƐNEA YƐBƐBOA MMUSUA AMA WƆANYA AWERƐKYEKYE\n15. Henanom paa na ɛyɛ wɔn asɛde sɛ wɔde nokware no kyerɛkyerɛ mmofra?\n15 Ade baako a ehia sɛ yesusuw ho ne sɛnea yɛbɛboa mmusua na yɛakyekye wɔn werɛ. Ɛtɔ da a, wɔn a wɔyɛ foforo wɔ asafo no mu tumi ma adawurubɔfo a wɔn ho akokwaw boa wɔn ma wɔde nokware no kyerɛkyerɛ wɔn mma. Wotumi ma wɔne wɔn mma nkumaa yɛ Bible adesua mpo. Kyerɛwnsɛm no ma yehu sɛ, awofo paa na ɛyɛ wɔn asɛde sɛ wɔkyerɛkyerɛ wɔn mma na wɔtete wɔn. (Mmeb. 23:22; Efe. 6:1-4) Ɛtɔ da a, ɛho hia sɛ anuanom boa awofo binom. Sɛ awofo no nya mmoa a ɛte saa a, wɔn ani sɔ paa. Nanso, ɛno nyi asɛyɛde a awofo no wɔ sɛ wɔkyerɛkyerɛ wɔn mma no mfi wɔn so. Ɛho hia paa sɛ awofo ne wɔn mma bɔ nkɔmmɔ na wohu wɔn yiye.\n16. Sɛ yɛreboa mmofra a, dɛn na ɛsɛ sɛ ɛtena yɛn adwenem?\n16 Sɛ ɔwofo bi si gyinae sɛ ɔbɛma obi ne ne mma asua ade a, ɛnsɛ sɛ onii no yɛ n’adwene sɛ obegye awofo no asɛyɛde afi wɔn nsam. Ɛtɔ mmere bi a, wotumi ka kyerɛ Ɔdansefo bi sɛ, ɔne mmofra a wɔn awofo ani nnye nokware no ho nsua ade. Nanso, ɛsɛ sɛ Ɔdansefo no ma ɛtena n’adwenem sɛ, ɔne mmofra no sua ade a, ɛnkyerɛ sɛ mmofra no abɛyɛ ne mma. Sɛ Ɔdansefo no ne mmofra no resua ade a, ɛbɛyɛ papa sɛ wɔyɛ adesua no wɔ mmofra no fie. Ɛsɛ sɛ ɔhwɛ sɛ mmofra no awofo anaa Ɔdansefo foforo a wanyin wɔ hɔ. Wobetumi nso asua ade no wɔ baabi a ɛfata na nkurɔfo behu wɔn. Ɛba saa a, obiara rennya biribi nnyina so nka sɛ wɔreyɛ ade bɔne bi. Yɛhwɛ kwan sɛ asɛyɛde a Onyankopɔn de ama awofo sɛ wɔn ankasa nkyerɛkyerɛ wɔn mma Yehowa ho ade no, nkakrankakra awofo no ara beso mu.\n17. Dɛn na mmofra betumi ayɛ de akyekye wɔn abusuafo werɛ?\n17 Sɛ mmofra sua nokware Nyankopɔn no ho ade na wɔdɔ no, na wɔde n’afotu yɛ adwuma a, ɛma wotumi kyekye wɔn abusuafo werɛ. Nea wobetumi ayɛ de akyekye wɔn abusuafo werɛ no bi ne sɛ wɔbɛda obu adi akyerɛ wɔn awofo, wɔbɛboa wɔn wɔ fie, anaa wɔbɛboa wɔn ama wɔanya nneɛma a wohia. Mmofra betumi aboa abusua no ama wɔasom Yehowa yiye nso. Ansa na Nsuyiri no reba no, na Set aseni Lamek som Yehowa. Lamek a na ɔyɛ abusua ti no kaa ne babarima Noa ho asɛm sɛ: “Ɔbɛkyekye yɛn werɛ, yɛn adwuma ne yaw a yɛte wɔ yɛn nsa ano mu esiane asase a Yehowa domee no nti.” Saa nkɔmhyɛ no baa mu bere a Onyankopɔn yii nnome no fii asase so no. (Gen. 5:29; 8:21) Ɛnnɛ, mmofra a wɔsom Yehowa betumi akyekye wɔn abusuafo werɛ. Sɔhwɛ a abusua no rehyia nnɛ, ne nea daakye ano bɛyɛ den asen Nsuyiri no mpo, mmofra betumi aboa wɔn abusuafo ama wɔagyina ano.\n18. Ahohiahia anaa sɔhwɛ biara a yebehyia no, dɛn na ɛbɛboa yɛn ama yɛde akokoduru agyina ano?\n18 Yehowa nkurɔfo bɔ mpae, wodwinnwen nnipa a wɔn ho asɛm wɔ Bible mu ho, na wɔne wɔn ho bɔ denneennen. Wei ama Onyankopɔn asomfo ɔpepem pii anya awerɛkyekye wɔ wɔn ahohia nyinaa mu nnɛ. (Kenkan Dwom 145:18, 19.) Yenim sɛ awerɛkyekye nyinaa fi Yehowa. Enti ahohia biara a yɛbɛkɔ mu nnɛ anaa daakye no, yebetumi de akokoduru agyina ano.


Nnwom 36 NA-TWI - Psalmii 36 NTLR | Biblica América Latina\nNnwom 36 NA-TWI - Psalmii 36 NTLR\nOnipa bɔne su\n1Bɔne kasa kyerɛ ɔdebɔneyɛfo ma edu ne koma mu pɛɛ; ɔpa Onyankopɔn na onni no ni. 2 Esiane sɛ odwen n’ankasa ho nti, osusuw sɛ Onyankopɔn renhu ne bɔne mmu no fɔ. 3 Ne kasa yɛ bɔne na atoro ahyɛ no ma; afei ɛnyɛ ade a nyansa wɔ mu na ɔyɛ. 4 Ɔda mpa so no, na ɔredwen bɔne ho. Biribiara nni hɔ a ɔyɛ a, eye. Na ɔmpɛ sɛ ogyaa bɔneyɛ.\n5 Awurade, wo dɔ a ɛnsa da no du sorosoro. Wo nokware du sorosoro. 6 Wo trenee hɔre te sɛ mmepɔw. W’atɛntrenee mu dɔ sɛ ɛpo mu. Nnipa ne mmoa nyinaa hyɛ wo nsa. 7 O Onyankopɔn, wo dɔ a ɛnsa da no som bo! Yenya guankɔbea wɔ wo ntaban nwini no ase. 8 Yedi nnuan bebree a wode ma yɛn no. Woma yɛnom w’adom asuten no mu.\n9 Wone nkwa nyinaa ti, esiane wo hann nti, yehu hann no. 10 Kɔ so dɔ wɔn a wonim wo no, na yɛ atreneefo papa. 11 Mma ahantanfo mma me so; anaa mma nnebɔneyɛfo mma me nnguan. 12 Hwɛ baabi a nnebɔneyɛfo atetew ahwe. Wɔn na wɔdeda hɔ a wontumi nsɔre no.\nNA-TWI : Nnwom 36


Nnwom 52 NA-TWI - Onyankopɔn Atemmu ne Adom - Ɔkɛseɛ, - Bible Gateway\nNnwom 51Nnwom 53\nNnwom 52 Nkwa Asem (NA-TWI)\nOnyankopɔn Atemmu ne Adom\n52 Ɔkɛseɛ, adɛn nti na wohoahoa wo ho wɔ wo bɔne ho? Onyankopɔn dɔ wɔ hɔ daa. 2 Woyɛ nhyehyɛe de sɛe afoforo; wo tɛkrɛma yɛ nnam sɛ oyiwan. Bere biara wopɛ atoro foforo twa. 3 W’ani gye bɔne ho sen papa. Saa ara na w’ani gye atoro ho sen nokware. 4 W’ani gye sɛ wode w’anom nsɛm pira afoforo; wo ɔtorofo!\n5 Eyi nti, Onyankopɔn bɛsɛe wo pasaa; ɔbɛkyere wo, na watwe wo afi wo fi. Obeyi wo afi ateasefo mu. 6 Atreneefo behu eyi na wɔasuro; na wɔbɛserew wo aka se, 7 “Hwɛ, oyi ne onipa a wamfa ne ho anto Onyankopɔn so ampɛ nkwagye no. Mmom, ɔde ne ho too n’ahonya dodow so na ɔpɛɛ guankɔbea wɔ amumɔyɛ mu.”\n8 Nanso mete sɛ ngodua a ɛrenyin wɔ Onyankopɔn fi. Mede me ho to ne dɔ a ɔdɔ me daadaa no so. 9 Daa mɛda wo ase, Onyankopɔn, wɔ nea woayɛ no so wɔ nnipa nyinaa anim. Mɛpae mu maka se, woyɛ trenee.


Yehu Gyinaa Nokware Som Akyi\nƆwɛn-Aban—Nea Adesua Nsɛm Wom | November 2011\nKENKAN WƆ Albanian Amharic Arabic Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Ga Georgian German Greek Guarani Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Latvian Lithuanian Luo Macedonian Malagasy Malay Malayalam Maya Myanmar Ndebele Norwegian Oromo Ossetian Otetela Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tajiki Tatar Tetun Dili Thai Tshiluba Tsonga Tswana Turkish Twi Ukrainian Vietnamese\nƆBARIMA bi a wɔfrɛ no Yehu gyinaa nokware som akyi. Ɔyɛɛ n’ade ahoɔden so, ntɛm so, nsiyɛ mu, ne akokoduru so a wante anna. Yehu daa su ahorow bi adi a ɛbɛyɛ papa sɛ yesuasua.\nBere a wɔde adwuma bi hyɛɛ Yehu nsa no, na tebea a Israel man no wom nyɛ papa. Ná ɔman no hyɛ Yesebel, ɔbea a na ne kunu Ahab awu agyaw no a na ɔsan yɛ Yehoram a na ɔredi hene saa bere no maame nkɛntɛnso bɔne ase. Yesebel piapiaa nkurɔfo no ma wɔsom Baal mmom sen sɛ wɔbɛsom Yehowa, okunkum Onyankopɔn adiyifo, na ɔde ‘n’aguamammɔ’ ne “n’asumansɛm” sɛee nkurɔfo no. (2 Ahe. 9:22; 1 Ahe. 18:4, 13) Yehowa hyɛe sɛ wɔntɔre Ahab fiefo nyinaa ase, a na Yehoram ne Yesebel ka ho. Yehu na na obedi anim ma wɔayɛ saa.\nBere a Kyerɛwnsɛm no reka Yehu ho asɛm no, na Israelfo ne Siriafo reko wɔ Ramot-Gilead, na na Yehu ne asahene na ɛte hɔ. Ná Yehu yɛ Israel sraani panyin, na ebetumi aba sɛ ɔno na na ɔda asraafo no ano mpo. Odiyifo Elisa somaa adiyifo asefo no mu biako sɛ ɔnkɔsra Yehu sɛ ɔhene na ɔnka nkyerɛ no sɛ onkunkum Ahab fiefo a wɔawae no mu ɔbarima biara.—2 Ahe. 8:28; 9:1-10.\nBere a Yehu mfɛfo asraafo no bisaa no nea ɔhɔho a ɔbɛsraa no no bɛyɛe ho asɛm no, na ɔmpɛ sɛ ɔka kyerɛ wɔn. Nanso, bere a wɔhyɛɛ no no, ɔkaa nea ɔbɛyɛe no kyerɛɛ wɔn, na nkurɔfo no fii ase bɔɔ Yehoram ho pɔw. (2 Ahe. 9:11-14) Ɛda adi sɛ, na asraafo no ani nnye abusua a na emufo di ade no mmara a na wɔde rebu ɔman no ne Yesebel nkɛntɛnso no ho koraa. Sɛnea ɛte biara no, Yehu susuw nneɛma ho yiye hwehwɛɛ ɔkwan a eye sen biara a ɔbɛfa so ayɛ n’adwuma no.\nNá wɔapira Ɔhene Yehoram wɔ ɔko mu, na na wasan n’akyi kɔ Yesreel kurow no mu a na ɔhwɛ kwan sɛ ne ho bɛtɔ no. Ná Yehu nim sɛ sɛ na pɔw a wabɔ no bɛkɔ yiye a, na ɛnsɛ sɛ obiara te ho asɛm wɔ Yesreel. Yehu kae sɛ: “Mommma obiara nnguan mmfi kurow no mu nnkɔbɔ amanneɛ wɔ Yesreel.” (2 Ahe. 9:14, 15) Ebia na Yehu hwɛ kwan sɛ anyɛ yiye koraa no, asraafo a na wɔwɔ Yehoram afã no bɛsɔre atia ɔno Yehu. Ná Yehu pɛ sɛ oyi akwanside biara a ɛte saa fi n’akwan mu.\nƆDE TEASEƐNAM TUU MMIRIKADEN!\nEsiane sɛ na Yehu pɛ sɛ okopue wɔn so prɛko pɛ nti, ɔde ne teaseɛnam fii Ramot-Gilead twaa kwan akwansin 45 (kilomita 72) kɔɔ Yesreel. Bere a Yehu de teaseɛnam no de mmirika rebɛn baabi a ɔrekɔ no, ɔwɛmfo bi a na ogyina aban bi so hui sɛ “Yehu ne ne dɔm reba ahoɔden so.” (2 Ahe. 9:17) Ɛda adi paa sɛ, Yehu de asraafo pii kaa ne ho kɔe sɛnea ɛbɛyɛ a obetumi awie n’adwuma no.\nBere a ɔwɛmfo no hui sɛ ɔkokodurufo Yehu te nteaseɛnam no biako mu no, ɔteɛɛm sɛ: “Ɔka no sɛnea wabɔ dam.” (2 Ahe. 9:20) Sɛ na Yehu taa de teaseɛnam tu mmirika paa a, ɛnde saa bere yi de, ɛbɛyɛ sɛ ahopere a na ɔde rekɔyɛ saa adwuma pɔtee no ma ɔde teaseɛnam no tuu mmirika “sɛnea wabɔ dam” ampa.\nBere a Yehu anka biribiara ankyerɛ nnipa baanu a wɔsomaa wɔn kɔɔ ne nkyɛn no, ohyiaa Ɔhene Yehoram ne n’adamfo Ahasia a na ɔyɛ Yuda hene no, na na wɔn mu biara te ne teaseɛnam mu. Yehoram bisae sɛ: “Yehu, asomdwoe mu anaa?” Na Yehu de abufuw buaa no sɛ: “Ɛbɛyɛ dɛn na asomdwoe atumi aba bere a wo maame Yesebel aguamammɔ ne n’asumansɛm bebrebe no da so wɔ hɔ yi?” Bere a Yehoram tee mmuae yi no, ne yam hyee no ma ɔyɛe sɛ ɔreguan. Nanso, Yehu maa ne ho yɛɛ hare! Ɔtwee n’agyan tow wɔɔ Yehoram ma ehwirew ne komam, na ɔhwee ne teaseɛnam mu wui. Ɛwom sɛ Ahasia tumi guanee de, nanso akyiri yi Yehu tiw no, na ɔma wokum ɔno nso.—2 Ahe. 9:22-24, 27.\nOnipa a odi hɔ a ofi Ahab fie a wokum no ne Ɔhemmaa Yesebel otirimɔdenfo no. Ɛfata sɛ Yehu kaa Yesebel ho asɛm sɛ “ɔbea a wɔadome no.” Bere a Yehu te teaseɛnam mu rekɔ Yesreel no, ohuu Yesebel sɛ ogyina ahemfie hɔ mfɛnsere mu rehwɛ fam. Ntɛm ara na Yehu ka kyerɛɛ ahemfie hɔ mpanyimfo no sɛ wɔntow Yesebel mfa mfɛnsere no mu nhwe fam. Afei, Yehu maa n’apɔnkɔ twiw faa ɔbea a ɔmaa Israelfo nyinaa abrabɔ sɛee no so. Ɛno akyi no, Yehu kɔɔ so sɛee otirimɔdenfo Ahab fiefo pii a wɔaka no.—2 Ahe. 9:30-34; 10:1-14.\nƐwom sɛ yɛn ani nnye awudisɛm ho de, nanso ɛsɛ sɛ yehu sɛ saa bere no Yehowa de n’asomfo dii dwuma ma wobuu atɛn maa no. Kyerɛwnsɛm no ka sɛ: “Onyankopɔn na ɔmaa Ahasia asehwe bae bere a ɔkɔɔ Yehoram nkyɛn no. Oduu hɔ no, ɔne Yehoram kɔɔ Nimsi banana Yehu a Yehowa asra no sɛ ɔntɔre Ahab fie ase no nkyɛn.” (2 Be. 22:7) Bere a Yehu maa Yehoram funu so fii ne teaseɛnam mu tow kyenee no, ohui sɛ nea wayɛ no ama ɛbɔ a Yehowa hyɛe sɛ ɔbɛtwe Ahab aso wɔ Nabot a okum no ho no abam. Bio nso, na wɔahyɛ Yehu sɛ ‘ontua Onyankopɔn nkoa nyinaa mogya’ a Yesebel hwie gui no ‘so ka.’—2 Ahe. 9:7, 25, 26; 1 Ahe. 21:17-19.\nƐnnɛ, Yehowa somfo biara nni hɔ a ɔne wɔn a wɔsɔre tia nokware som ko ntɔkwaw ankasa. Onyankopɔn ka sɛ: “Aweredi wɔ me.” (Heb. 10:30) Nanso, sɛ Kristofo asafo mu mpanyimfo betumi abɔ asafo no mufo ho ban afi nnipa a wobetumi ama wɔn abrabɔ asɛe ho a, ɛho behia sɛ wɔyɛ wɔn ade akokoduru so sɛnea Yehu yɛe no. (1 Kor. 5:9-13) Ɛsɛ sɛ asafo no mufo nyinaa si wɔn bo sɛ wɔne nnipa a wɔatu wɔn remmɔ fekuw.—2 Yoh. 9-11.\nYEHU TWEE NINKUNU MAA YEHOWA\nAsɛm a Yehu ka kyerɛɛ ɔnokwafo Yehonadab akyiri yi no ma yehu adwene a ɔde yɛɛ n’adwuma no. Ɔkae sɛ: “Bɛsen kogya me na kɔhwɛ ninkunu a meretwe ama Yehowa.” Yehonadab gyee nsa a Yehu to frɛɛ no no so, na ohuruw tenaa Yehu teaseɛnam no mu ne no kɔɔ Samaria. Bere a woduu hɔ no, esiane sɛ na Yehu ‘pɛ sɛ okunkum Baal asomfo no nti, ɔde anitew yɛɛ ade.’—2 Ahe. 10:15-17, 19.\nYehu de too gua sɛ ɔpɛ sɛ ɔbɔ “afɔre kɛse” ma Baal. (2 Ahe. 10:18, 19) Nhomanimfo bi ka sɛ: “Eyi yɛ anifere kwan a Yehu faa so kaa n’asɛm.” Bere a nea asɛm a wɔde dii dwuma wɔ ha “kyerɛ ara ne ‘afɔrebɔ’ no, wɔsan nso de di dwuma de kyerɛ awaefo a ‘wokunkum’ wɔn.” Esiane sɛ na Yehu mpɛ sɛ Baal asomfo no mu biako mpo ka a ɔremma adeyɛ no ase nti, ɔboaboaa wɔn nyinaa ano wɔ Baal fie hɔ, na ɔma wɔhyɛɛ atade soronko bi. “Bere a owiee ɔhyew afɔre no,” Yehu maa mmarima 80 a na wokurakura akode no kunkum Baal asomfo no. Afei, ɔma wɔsɛee Baal fie no, na wɔde hɔ yɛɛ agyananbea ma ɛhɔ bɛyɛɛ baabi a ɛmfata sɛ wɔsom wɔ hɔ.—2 Ahe. 10:20-27.\nƐyɛ nokware sɛ Yehu hwiee mogya pii gui. Nanso, Kyerɛwnsɛm no ka ne ho asɛm sɛ ɔbarima kokodurufo a ogyee Israelfo fii atirimɔden a Yesebel ne n’abusua de dii wɔn so no ase. Sɛ na Israel kannifo bi betumi ayɛ saa adwuma yi a, na ɛsɛ sɛ ɔyɛ ɔbarima kokodurufo a otumi si ne bo yɛ ade na ɔyɛ nsi. Nhoma bi a ɛkyerɛkyerɛ Bible mu ka sɛ: “Ná ɛyɛ adwuma a ɛyɛ den, na ɔkɔɔ so yɛɛ no fefeefe a wante anna. Sɛ wammɔ mmɔden anyɛ no saa a, ebia anka ɔrentumi ntu Baal som ase mfi Israel.”\nAkyinnye biara nni ho sɛ wubetumi ahu sɛ tebea ahorow a Kristofo rehyia nnɛ no hwehwɛ sɛ wɔda su ahorow a na Yehu wɔ no bi adi. Sɛ nhwɛso no, sɛ wɔsɔ yɛn hwɛ sɛ yɛnyɛ biribi a Yehowa kasa tia a, ɛsɛ sɛ yɛyɛ yɛn ade dɛn? Ɛsɛ sɛ yɛde akokoduru ne nnamyɛ po no ntɛm ara. Ɛnsɛ sɛ yɛma biribiara anaa obiara ne Yehowa kyɛ ɔsom a yɛde ma no no.\nHWƐ SƐ WOBƐNANTEW YEHOWA MMARA MU\nAsɛm yi awiei ma yenya kɔkɔbɔ bi. Yehu ‘antwe ne ho amfi sika nantwi mma a na ɛwɔ Betel ne Dan no ho.’ (2 Ahe. 10:29) Ɛyɛɛ dɛn na obi a na ɛte sɛ nea ɔyɛ nsi paa wɔ nokware som ho no antwe ne ho amfi abosonsom ho?\nEbia na Yehu gye di sɛ sɛ na Israel ahemman no bɛde wɔn ho afi Yudafo ho a, na ɛho hia sɛ ahemman abien no mu biara nya ne som. Enti, sɛnea ahene a wodii Israel so kan no yɛe no, ɔbɔɔ mmɔden sɛ ɔbɛma wɔade wɔn ho denam nantwi ba som a ɔma ɛkɔɔ so no so. Nanso, eyi ma ɛdaa adi sɛ na onni Yehowa a na wasi no hene no mu gyidi.\nYehowa kamfoo Yehu efisɛ ‘odii asɛmpa na ɔyɛɛ nea ɛteɛ wɔ Onyankopɔn ani so.’ Nanso, Yehu “anhwɛ amfa ne koma nyinaa annantew Yehowa, Israel Nyankopɔn mmara mu.” (2 Ahe. 10:30, 31) Sɛ wususuw nneɛma foforo a na Yehu adi kan ayɛ no ho a, ebia eyi betumi ama wo ho adwiriw wo na ama wo werɛ ahow. Nanso, asuade bi wom ma yɛn. Yɛrentumi mmu abusuabɔ a yɛne Yehowa wɔ no adewa da. Da biara da, ɛsɛ sɛ yesua Onyankopɔn Asɛm, dwinnwen ho, na yefi yɛn komam bɔ yɛn soro Agya no mpae ma ɛboa yɛn ma yedi no nokware. Enti, momma yɛnyɛ nea yebetumi biara sɛ yɛbɛkɔ so de yɛn koma nyinaa anantew Yehowa mmara mu.—1 Kor. 10:12.\n[Adaka wɔ kratafa 4]\nYehu Ho Nsɛm a Ɛwɔ Wiase Abakɔsɛm Mu\nNkurɔfo a wɔkyerɛ wɔn adwene wɔ nsɛm ho taa ka sɛ wonnye nni sɛ nnipa a wɔka wɔn ho asɛm wɔ Kyerɛwnsɛm mu no yɛ nkurɔfo a wɔtenaa ase ankasa. Enti wɔ Bible akyi no, so Yehu ho nsɛm wɔ baabi foforo?\nAnyɛ yiye koraa no, wɔbɔ saa Israel hene yi din wɔ tete Asiriafo nhoma abiɛsa mu. Wɔkyerɛ sɛ emu biako a ɛyɛ Yehu anaa ebia n’ananmusifo biako rekotow Asiria hene Salmaneser III de ayɛyɛde ama no. Nea wɔakyerɛw wɔ ho no kenkan sɛ: “Omri ba (Hu-um-ri) Yehu (Ia-ú-a) ayɛyɛde; ɔbrɛɛ me dwetɛ, sika kɔkɔɔ, saplu-ayowa a wɔde sika kɔkɔɔ ayɛ, nhwiren kuku a wɔde sika kɔkɔɔ ayɛ a ɛto yɛ feaa, sika kɔkɔɔ nkuruwa atenten, sika kɔkɔɔ bokiti, sanyaa, ahempoma, (ne) puruhtu a wɔde dua ayɛ [yennim nea asɛmfua puruhtu no kyerɛ].” Ná Yehu nyɛ “Omri ba” ankasa, nanso na wɔde saa din yi frɛ Israel ahemfo a wodidii so bae no, na ɛda adi sɛ nea enti a ɛte saa ne sɛ na Omri agye din, na ɔno na ɔkyekyee Israel ahenkurow Samaria nso.\nAdanse biara nni hɔ a ɛfoa ka a Asiria hene kae sɛ Yehu maa no ayɛyɛde no so. Ɛno mpo no, ɔbɔɔ Yehu din mprɛnsa—biako wɔ nkaedum bi ho, biako wɔ Salmaneser honi ho, ɛnna biako nso wɔ Asiria ahemfo nhoma mu. Saa nsɛm a wɔaka afa Yehu ho no ma yegye di paa sɛ ɔbarima a wɔaka ne ho asɛm wɔ Bible mu yi yɛ obi a ɔtenaa ase ankasa.\nShare Share Yehu Gyinaa Nokware Som Akyi\nw11 11/15 kr. 3-5\n“Mfa Wo Ho Ntweri W’ankasa Ntease”\nSɛ Yɛpɛ Nkwa Ne Asomdwoe a, Momma Yɛnnantew Honhom Mu\n“Seesei Madi Dɛm, Nanso Ɛnyɛ Afebɔɔ!”\nYɛyɛ “Amamfrafo” Wɔ Wiase Bɔne Mu\nSo Wunya Anigye wɔ ‘Ayamye Mu a Wufi De Nea Wowɔ Ma’ no Mu?\nMommoa Mmarima Mma Wonnya Nkɔso Wɔ Nokware No Mu\nMontete Afoforo Mma Wɔmfata Mma Ɔsom Hokwan Ahorow\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 2011\nShare Share ƆWƐN-ABAN—NEA ADESUA NSƐM WOM November 2011\nƆWƐN-ABAN—NEA ADESUA NSƐM WOM November 2011


Mmoa ho nsɛm - Ama Kambon\nMmoa ho nsɛm\nMonday, 06 April 2020 22:14\nMeresua afa mmoa ho ɛne baabi a wɔretena. Wɔ abibiman mu, yɛwɔ mmoa bebree te sɛ gyata, obibiri, ɔsebɔpɔn ne ɛsono. Nnipa na ɔsono ɛse de yɛ nnuro, enti wɔn mu bebree na wɔawu. Wɔkunkum bɛnkoroɔ bebree nso. Wɔ baabi ara, te sɛ aburokyire anafoɔ anaa atifi, deɛ wɔte hɔ renkunkum mmoa na bebree ase ahye dada. Wɔn mu pii yɛ aborɔfo.\nNanso mmoa no mu bi na wɔ daso rete ase nanso gye sɛ yɛ gye wɔn nkwa ansa na wɔawu.\nWɔ asase atifi ɛyɛ nwono papa na gye sɛ mmoa hwɛ sɛdeɛ wɔbɛnya ɔhyeɛ. Mmoa bi na wɔyɛ wɔn ho atuu na ebi nso na wɔkɔda kosi berɛ a ɔhyeɛ aba. Nsuomnam nso wɔ hɔ. Oboodede taa we wɔn. Wɔn nso na yeakunkum wɔn mu bebree.\nWɔ Australia hɔ no, yɛbɛtumi ahu mmoa bi te hɔnhɔn a wɔte baabi ara ɛyɛ hye ɛne baabi a ɛyɛ nwunu.\nNanso mmoa mu bebree na wɔ daso wuwu a ɛwɔ hɔ kɔpem sɛ wɔn ase ahye.\nThis entry was posted\ton Monday, April 6th, 2020 at 10:14 pm\tand is filed under Uncategorized. You can follow any responses to this entry through the RSS 2.0 feed. You can leave a response, or trackback from your own site.


Hiob anoyi no ntoaso (1-28)\n‘Mepɛ sɛ me ne Onyankopɔn kasa’ (3)\n“Moyɛ ayaresafo hunu” (4)\n“Minim sɛ midi bem” (18)\nObisaa nea enti a Onyankopɔn bu no sɛ ɔtamfo (24)\n13 “Ampa, m’ani ahu eyi nyinaa,M’aso ate, na mate ase. 2 Nea munim no, me nso minim;Monkyɛn me. 3 Me de, ade nyinaa so Tumfo no ankasa na mepɛ sɛ me ne no kasa;Onyankopɔn na mepɛ sɛ miyi m’ano wɔ n’anim.+ 4 Mo de, atoro na mode aguare me;Mo nyinaa moyɛ ayaresafo hunu.+ 5 Sɛ moka mo ano tom a,Anka ɛbɛkyerɛ sɛ munim nyansa.+ 6 Mepa mo kyɛw, muntie m’anoyi,Na muntie m’ano asɛm. 7 Mobɛka asɛm a ɛnyɛ nokware ahyɛ Onyankopɔn ano anaa?Anaa mobɛka nnaadaasɛm wɔ Onyankopɔn din mu? 8 Moakogyina n’akyi?*Anaa mopɛ sɛ moka nokware Nyankopɔn no asɛm ma no? 9 Sɛ ɔhwehwɛ mo mu a, mohwɛ a ebesi mo yiye?+ Anaa mobɛdaadaa no sɛnea modaadaa onipa dasani no? 10 Sɛ moyɛ sɛ mobɛyɛ animhwɛ wɔ kokoam a,+Sɛnea ɛte biara, obetwiw mo anim; 11 N’anuonyam kɛkɛ remma munsuro anaa?Na ne ho hu rentɔ mo so? 12 Mo anyansasɛm* yɛ abebusɛm hunu; ɛte sɛ nsõ.Nsɛm a mode yi mo ho ano no* yɛ mmerɛw sɛ dɔte. 13 Monka mo ano ntom wɔ m’anim na menkasa, Na nea ɛbɛba me so biara mmra! 14 Adɛn nti na ɛsɛ sɛ mede me ho to ɔhaw mu?*Na adɛn nti na ɛsɛ sɛ mede me nkwa* to me nsam? 15 Sɛ obekum me mpo a, mɛkɔ so ara atwɛn;+Mɛka m’asɛm* wɔ n’anim. 16 Anka obegye me nkwa,+Efisɛ ɔbɔnefo* biara rentumi mma n’anim.+ 17 Muntie m’asɛm yi yiye;Monyɛ aso ntie m’ano asɛm. 18 Hwɛ, seesei maboaboa m’asɛm ano rekɔ asɛnnibea;Minim sɛ midi bem. 19 Hena na ɔne me bedi asi? Sɛ mimua m’ano a, anka mewu!* 20 O, Onyankopɔn, nneɛma abien pɛ na mepɛ sɛ woyɛ ma me,Sɛnea ɛbɛyɛ a meremfa me ho nsie wo: 21 Yi wo nsa duruduru no fi me so kɔ akyirikyiri,Na mma wo ho hu nnhunahuna me.+ 22 Ɛbɛyɛ a, kasa ma minyi ano,Anaa ma menkasa, na wo yi ano. 23 Mfomso bɛn na madi, na bɔne bɛn na mayɛ? Ma minhu me mmarato ne me bɔne. 24 Adɛn nti na wode w’anim asie+Na wubu me sɛ wo tamfo?+ 25 Ahaban a mframa rebɔ no yi na wubehunahuna no?Anaa sare* a awo yi na wubedi akyi? 26 Efisɛ daa wokyerɛkyerɛw me ho nsɛm yayaayaw,Na woma mitua bɔne a meyɛe wɔ me mmeranteberem no ho ka. 27 Wode me nan abɔ dua mu,W’ani di m’akwan nyinaa akyi,Na baabi a mede me nan si biara, wohyɛ hɔ nsow. 28 Enti onipa porɔw* te sɛ biribi a aporɔw atetew;Ɔporɔw te sɛ ataade a nwewemmoa awe.\n^ Anaa “Mopɛ sɛ moka bi ma no.”\n^ Anaa “Mo akasabebu.”\n^ Nt., “Mo akyɛm.”\n^ Nt., “Adɛn nti na ɛsɛ sɛ mede me honam hyɛ me se mu?”\n^ Anaa “Mɛpere m’akwan.”\n^ Anaa “ɔwaefo.”\n^ Ebetumi nso akyerɛ, “Sɛ obi betumi ne me adi asi a, anka memua m’ano na mawu.”\n^ Eyi yɛ hwiit anaa baali dua a aka wɔ afuw mu bere a wɔatwa aduan no awie.\n^ Nt., “ɔporɔw.” Ɛbɛyɛ sɛ Hiob ho asɛm na ɔreka.


1. Dɛn na ɛtoo Ɔhene Nebukadnesar, na nsɛmmisa bɛn na ɛma ɛsɔree?\nYEHOWA maa Ɔhene Nebukadnesar kwan ma ɔbɛyɛɛ wiase sodifo. Sɛ Babilon hempɔn no, na ɔwɔ ahonyade pii, nnuan pa pii, ne ahemfie kɛse—honam fam biribiara a na ɔpɛ. Nanso wɔbrɛɛ no ase mpofirim. Nebukadnesar bɔɔ dam na ɔyɛɛ n’ade sɛ aboa! Bere a wɔpam no fii ahennuan ho ne ahemfie hɔ no, ɔkɔtraa wuram wee sare sɛ nantwi. Dɛn na ɛkɔfaa amanehunu yi bae? Na dɛn nti na ɛsɛ sɛ yɛma eyi ho hia yɛn?—Fa toto Hiob 12:17-19; Ɔsɛnkafo 6:1, 2 ho.\nƆHENE NO KAMFO ƆSOROSORONI NO\n2, 3. Dɛn na na Babilon hene pɛ sɛ ne manfo nya, na obuu Ɔsorosoroni Nyankopɔn no dɛn?\n2 Bere a Nebukadnesar adammɔ no gyaee akyi pɛɛ no, ɔsoma kɔɔ n’ahemman mu nyinaa ma wɔde nea esii no ho amanneɛbɔ a ɛyɛ nwonwa kɔmae. Yehowa de honhom kaa odiyifo Daniel ma ɔyɛɛ nsɛm a esii no ho kyerɛwtohɔ a edi mu de siei. Nsɛm yi na efi ase: “Ɔhene Nebukadnesar de eyi kɔma aman, nkurɔfo ne ɔkasa horow nyinaa a wɔte asase nyinaa so: Asomdwoe nnɔɔ mo sõ! Nsɛnkyerɛnne ne anwonwade a ɔsorosoro Nyankopɔn ayɛ me no, ayɛ me fɛ sɛ mɛka makyerɛ. Ne nsɛnkyerɛnne sosoe dɛn ara! Na n’anwonwade yɛ den dɛn ara! N’ahenni yɛ daa ahenni, na ne tumi wɔ awo ntoatoaso nyinaa so.”—Daniel 4:1-3.\n3 Na Nebukadnesar manfo “te asase nyinaa so”—na wiase a Bible kyerɛwtohɔ ka ho asɛm no fã kɛse ara ka n’ahemman ho. Ɔhene no kaa Daniel Nyankopɔn ho asɛm sɛ: “N’ahenni yɛ daa ahenni.” Hwɛ sɛnea nsɛm yi kamfoo Yehowa wɔ Babilon Ahemman mu nyinaa! Bio nso, na eyi ne ne mprenu so a wɔama Nebukadnesar ahu sɛ Onyankopɔn Ahenni nkutoo na ɛtra hɔ daa, nea egyina “daa.”—Daniel 2:44.\n4. Ɛdefa Nebukadnesar ho no, ɔkwan bɛn so na Yehowa “nsɛnkyerɛnne ne anwonwade” fii ase?\n4 “Nsɛnkyerɛnne ne anwonwade” bɛn na “ɔsorosoro Nyankopɔn” no yɛe? Ɔhene no ankasa suahu a ɔde nsɛm yi kae no na efii ase: “Me, Nebukadnesar, mete me fi dwoodwoo, na me ho ka me ho m’aban mu; na mesõo ɔdae bi a eyii me hu, na me mpa so adwene ne m’anisoadehu haw me.” (Daniel 4:4, 5) Dɛn na Babilon hene no yɛe wɔ ɔdae a ɛhaw n’adwene yi ho?\n5. Na Nebukadnesar bu Daniel dɛn, na dɛn ntia?\n5 Nebukadnesar frɛfrɛɛ Babilon anyansafo kaa dae no kyerɛɛ wɔn. Nanso wɔantumi anyɛ ho hwee! Wɔantumi ankyerɛ ase koraa. Kyerɛwtohɔ no toaa so sɛ: “Na akyiri no, Daniel a wɔfrɛ no Beltesasar, sɛ me nyame no din te no, na anyame kronkron honhom wɔ ne mu no baa m’anim, na mekaa ɔdae no kyerɛɛ no.” (Daniel 4:6-8) Na din a wɔde frɛ Daniel wɔ ahemfie hɔ ne Beltesasar, na ebia atoro nyame a ɔhene no frɛɛ no “me nyame” no bɛyɛ Bel anaa Nebo anaa Marduk. Esiane sɛ na Nebukadnesar som anyame pii nti, obuu Daniel sɛ obi a “anyame kronkron honhom” wɔ ne mu. Na esiane Daniel dibea sɛ Babilon anyansafo nyinaa panyin nti, ɔhene no frɛɛ no “kurukyerɛwfo panyin.” (Daniel 2:48; 4:9; fa toto Daniel 1:20 ho.) Nokwarem no, ɔnokwafo Daniel ampo Yehowa som amfa ne ho ankɔhyɛ ntafowayi mu.—Leviticus 19:26; Deuteronomium 18:10-12.\nDUA KƐSE BI\n6, 7. Wobɛkyerɛkyerɛ nea Nebukadnesar hui wɔ ne dae no mu no mu dɛn?\n6 Dae a ɛyɛ hu bɛn na Babilon hene no soe? Nebukadnesar kae sɛ: “Na anisoade a mihui me mpa so no ni: Mehwɛe, na hwɛ, dua bi si asase mfinimfini a ɛware tenten. Dua no sõ na ɛyɛ den, na ne tenten kodu ɔsoro, na wohu kodu asase nyinaa ano; ɛso ahaban yɛ fɛ, na ɛso aba dɔɔso, na aduan wɔ mu ma nnipa nyinaa; wuram mmoa tete ne nwini ase, na wim nnomaa sisi n’abãã so, na ɔhonam nyinaa didi ho.” (Daniel 4:10-12) Wɔkyerɛ sɛ na Nebukadnesar ani gye Lebanon kyeneduru akɛse ho, na ɔkɔhwɛ na ɔmaa wɔde bi baa Babilon sɛ ntaboo. Nanso na onhuu biribi te sɛ dua a ohui wɔ ne dae no mu no da. Na esi beae titiriw bi wɔ “asase mfinimfini,” wohu wɔ asase so nyinaa, na aso aba pii araa ma ɛma ɔhonam nyinaa nya aduan.\n7 Na nneɛma pii wɔ dae no mu sen saa, efisɛ Nebukadnesar toaa so sɛ: “Mehwɛe anisoade a mihui me mpa so no mu, na hwɛ, ɔwɛmfo kronkron bi fi soro durui; ɔteɛɛm dennen na ɔkae sɛ: Montow dua no ntwitwa n’abãã; momporow n’ahaban mpansam n’aba; mmoa nguan mfi ase, na nnomaa mfi n’abãã so. Nanso munnyaw ne dunsin asase mu, dade ne kɔbere mpokyerɛ mu, petee so wura mu, na ɔsoro bosu mfɔw no, na ɔne mmoa nni asase so nhaban.”—Daniel 4:13-15.\n8. Na hena ne “ɔwɛmfo” no?\n8 Na Babilonfo wɔ wɔn a wobu wɔn sɛ honhom abɔde pa ne abɔnefo wɔ wɔn nyamesom mu. Nanso na hena ne “ɔwɛmfo” a ofi soro yi? Esiane sɛ ɔfrɛɛ no “kronkron” nti, na ɔyɛ ɔbɔfo pa a ogyina Onyankopɔn ananmu. (Fa toto Dwom 103:20, 21 ho.) Susuw nsɛmmisa a ɛbɛyɛ sɛ ɛhaw Nebukadnesar no ho! Dɛn nti na ɛsɛ sɛ wotwa dua yi? Mfaso bɛn na ebefi dunsin a wɔde dade ne kɔbere bɛkyekyere na amfefɛw annyin no mu aba? Nokwarem no, atirimpɔw bɛn na dunsin kɛkɛ bedi ho dwuma?\n9. Dɛn na ɔwɛmfo no kae titiriw, na nsɛmmisa bɛn na ɛsɔre?\n9 Ɛbɛyɛ sɛ Nebukadnesar ho dwiriw no koraa bere a ɔtee nsɛm a ɔwɛmfo no san kae no: “Ne koma nsakra na anyɛ onipa de bio, na wɔmma no aboa koma na mmere nson ntwa ne tiri so. Awɛmfo agyina so na asɛm yi gyinae, na akronkronfo asɛm so na ade yi si, nea ɛbɛyɛ na ateasefo ahu sɛ: Nea ɔwɔ ɔsorosoro na odi nnipa ahenni so tumi, na ɔde ma obiara a ɔpɛ, na ɔde nnipa mu hobrɛasefo si so.” (Daniel 4:16, 17) Dunsin nni onipa koma a ɛbɔ wom. Enti, ɛbɛyɛ dɛn na wɔatumi de aboa koma ama dua dunsin? “Mmere nson” no yɛ ahe? Na ɔkwan bɛn so na eyi nyinaa fa tumidi ho wɔ “nnipa ahenni” mu? Akyinnye biara nni ho sɛ na Nebukadnesar pɛ sɛ ohu.\nƆHENE NO TE ASƐMMƆNE\n10. (a) Wɔ Kyerɛwnsɛm mu no, nnua betumi ayɛ dɛn ho sɛnkyerɛnne? (b) Dua kɛse no gyina hɔ ma dɛn?\n10 Bere a Daniel tee dae no, ne ho dwiriw no kakra, na afei ehu kaa no. Esiane sɛ Nebukadnesar hyɛɛ odiyifo no sɛ ɔnkyerɛkyerɛ mu nti, ɔkae sɛ: “Me wura, anka ma ɔdae no mfa wɔn a wokyi wo ho na ne nkyerɛase mfa w’atamfo ho. Dua a wuhui a ɛsõ na ɛyɛ den . . . no, ɛne wo, ɔhene a wosõ na woyɛ den na wo kɛseyɛ dɔɔso kodu ɔsoro na wo tumidi du asase ano no.” (Daniel 4:18-22) Wɔ Kyerɛwnsɛm no mu no, nnua betumi ayɛ nnipa, atumfo, ne ahenni ho nsɛnkyerɛnne. (Dwom 1:3; Yeremia 17:7, 8; Hesekiel ti 31) Te sɛ Nebukadnesar dae no mu dua kɛse no, na ‘wabɛyɛ obi a ɔso na ɔyɛ den’ sɛ wiase tumi bi hene. Nanso na dua kɛse no gyina hɔ ma ‘tumidi a edu asase ano’ a ɛyɛ nnipa ahenni nyinaa no. Enti ɛyɛ Yehowa amansan tumidi, titiriw wɔ ɛne asase ntam abusuabɔ ho ho mfonini.—Daniel 4:17.\n11. Ɔkwan bɛn so na ɔhene no dae no kyerɛe sɛ ɔbɛsakra akɔ tebea a ɛyɛ animguase mu?\n11 Na Nebukadnesar bɛsakra akɔ tebea a ɛyɛ animguase mu. Bere a Daniel reka nea ebesi yi no, ɔka kaa ho sɛ: “Na sɛ ɔhene huu ɔwɛmfo kronkron bi sɛ ofi soro durui bɛkae sɛ: Montow dua no nsɛe no, nanso munnyaw ne dunsin asase mu, dade ne kɔbere mpokyerɛ mu, petee so wura mu, na ɔsoro bosu mfɔw no, na ɔne wuram mmoa nnidi nkosi sɛ mmere nson betwa ne tiri so: Ɔhene, nkyerɛase no ni, na ɔsorosoroni hyɛbea a ɛbɛba me wura ɔhene so ni.” (Daniel 4:23, 24) Akyinnye biara nni ho sɛ na ehia akokoduru na waka asɛm a ɛte saa akyerɛ ɔhene tumfoɔ no!\n12. Na dɛn na ɛbɛba Nebukadnesar so?\n12 Dɛn na na ɛbɛto Nebukadnesar? Hwɛ nea ɔyɛe bere a Daniel kaa eyi kaa ho no: “Wobetu wo afi nnipa mu, na wo ne wuram mmoa atra, na wɔama woawe wura sɛ anantwi, na ɔsoro bosu afɔw wo, na mmere nson atwa wo ti so, akosi sɛ wubehu sɛ ɔsorosoroni no di nnipa ahenni so tumi, na ɔde ma obiara a ɔpɛ.” (Daniel 4:25) Ɛda adi sɛ na Nebukadnesar ahemfie mmapɔmma mpo ‘betu no afi nnipa mu.’ Nanso so na mmoahwɛfo anaa nguanhwɛfo a wɔwɔ ayamhyehye bɛhwɛ no? Dabi, efisɛ na Onyankopɔn ahyɛ sɛ Nebukadnesar ne ‘wuram mmoa bɛtra’ na wawe wura.\n13. Dɛn na dua no ho dae no kyerɛe sɛ ɛbɛba Nebukadnesar dibea sɛ wiase sodifo no so?\n13 Sɛnea wotwaa dua no kyenee no, saa ara na na wobetu Nebukadnesar afi wiase ahenni so—nanso ɛbɛkɔ akosi bere bi pɛ. Daniel kyerɛkyerɛɛ mu sɛ: “Na sɛ wɔkae sɛ wonnyaw dua no dunsin no, sɛ wunya hu sɛ ɔsoro na edi tumi no a, w’ahenni begyina ama wo.” (Daniel 4:26) Wɔ Nebukadnesar dae no mu no, wɔmaa dua a wotwae no dunsin traa hɔ, ɛwom sɛ wɔkyekyeree na amfefɛw de. Saa ara na na Babilon hene “dunsin” bɛtra hɔ, ɛwom sɛ wɔkyekyeree na antrɛw “mmere nson” de. Na ne dibea sɛ wiase sodifo no bɛyɛ sɛ dunsin a wɔakyekyere no. Wɔbɛkora so yiye kosi sɛ mmere nson no betwam. Yehowa bɛhwɛ ma obiara renni Nebukadnesar ade sɛ Babilon sodifo koro pɛ wɔ saa bere no mu, ɛwom sɛ ebetumi aba sɛ ne babarima a wɔfrɛ no Ewil-Merodak hwɛɛ akyi maa no sɛ sodifo de.\n14. Dɛn na Daniel hyɛɛ Nebukadnesar nkuran sɛ ɔnyɛ?\n14 Esiane nea wɔka siei wɔ Nebukadnesar ho nti, Daniel de akokoduru hyɛe sɛ: “Enti, ɔhene, ma m’afotu nyɛ wo fɛ, na fa trenee ka wo bɔne gu, na fa ahiafo ayɛyɛ sesa w’amumɔyɛ, sɛ ebia ɛbɛma wo yiyedi akyɛ.” (Daniel 4:27) Sɛ na Nebukadnesar begyae ne nneyɛe bɔne a ɛne nhyɛso ne ahantan no a, ebia nneɛma bɛsakra ama no. Anyɛ yiye koraa no, bɛyɛ mfe ahanu a na atwam no, na Yehowa asi ne bo sɛ ɔbɛsɛe Asiria ahenkurow Niniwe mu nnipa, nanso wanyɛ efisɛ ɔhene no ne ne manfo sakraa wɔn adwene. (Yona 3:4, 10; Luka 11:32) Na Nebukadnesar ɔhantanni no nso ɛ? So ɔbɛsakra n’akwan?\nDAE NO MMAMU A EDI KAN\n15. (a) Su bɛn na Nebukadnesar kɔɔ so daa no adi? (b) Dɛn na nkyerɛwee ahorow da no adi wɔ Nebukadnesar nneyɛe ho?\n15 Nebukadnesar kɔɔ so yɛɛ ahantan. Bere a ɔnenam n’ahemfie aban so asram 12 wɔ ne dua ho dae no akyi no, ɔhoahoaa ne sɛ: “So ɛnyɛ Babel kɛse a makyekye mayɛ ahenni gyinabea, me tumi denyɛ so, na ama m’anuonyam agye din no ni anaa?” (Daniel 4:28-30) Nimrod na ɔkyekyee Babilon (Babel) nanso Nebukadnesar na ɔma enyaa anuonyam. (Genesis 10:8-10) Ɔhoahoa ne ho wɔ ne cuneiform nkyerɛwee biako mu sɛ: “Nebukadnesar, Babilon Hene, nea ɔsan kyekyee Esagila ne Ezida, Nabopolassar ba ne me. . . . Memaa Esagila ne Babilon ho afasu yɛɛ den paa, na memaa din a m’ahenni wɔ traa hɔ daa.” (Archaeology and the Bible, a George A. Barton kyerɛwee, 1949, nkratafa 478-9) Nkyerɛwee foforo ka asɔredan 20 a osiesiei anaa ɔsan sii ho asɛm. The World Book Encyclopedia ka sɛ: “Babilon bɛyɛɛ tete wiase nkurow a ɛyɛ fɛ paa no mu biako wɔ Nebukadnesar ahenni mu. Ɔntaa nka n’akodi ho asɛm wɔ n’ankasa kyerɛwtohɔ ahorow mu, na mmom ɔkyerɛw n’adansi nnwuma ne Babilon anyame a n’ani kuu wɔn ho ho asɛm. Ɛbɛyɛ sɛ Nebukadnesar na ɔyɛɛ Babilon Abansoro Turo a ɛyɛ Tete Wiase no Anwonwade Ason no mu biako no.”\n16. Ɔkwan bɛn so na na wɔrebɛbrɛ Nebukadnesar ase?\n16 Ɛwom sɛ Nebukadnesar ɔhantanni no hoahoaa ne ho de, nanso na wɔrebɛbrɛ n’ase. Kyerɛwtohɔ a efi honhom mu no ka sɛ: “Asɛm no da so wɔ ɔhene anom no, ɛnne bi fi soro bae sɛ: Wo ɔhene Nebukadnesar, wɔka kyerɛ wo sɛ: Ahenni no atu afi wo nsam; na wɔbɛpam wo afi nnipa mu, na wo ne wuram mmoa akɔtra, na wɔama woawe wura sɛ anantwi na mmere nson atwa wo ti so, de akosi sɛ wubehu sɛ ɔsorosoroni no na odi nnipa ahenni so tumi, na ɔde ma nea ɔpɛ no.”—Daniel 4:31, 32.\n17. Dɛn na ɛtoo Nebukadnesar ɔhantanni no, na tebea bɛn na ɔkɔɔ mu wɔ bere tiaa bi akyi?\n17 Nebukadnesar bɔɔ dam ntɛm ara. Wɔpam no fii nnipa mu, na ɔwee nwura “sɛ anantwi.” Bere a na ɔne mmoa te wuram no, ɛda adi sɛ na ɔnte paradise sare so kɛkɛ a ɔregye mframa pa da biara. Wɔ nnɛyi Iraq a Babilon amamfo wɔ no, wim yɛ hyew kodu 50°celsius wɔ ahohuru bere mu na awɔw ba denneennen wɔ awɔw bere mu. Esiane sɛ na obiara nhwɛ Nebukadnesar na ɔte petee mu nti, ne ti nhwi a na atwa mpɛsɛ no yɛe sɛ ɔkɔre ntakra, na n’awerɛw a na ommubu no yɛe sɛ nnomaa de. (Daniel 4:33) Hwɛ sɛnea wɔbrɛɛ wiase sodifo ɔhantanni yi ase!\n18. Wɔ mmere nson no mu no, dɛn na ɛbaa Babilon ahengua no so?\n18 Wɔ Nebukadnesar dae no mu no, wotwaa dua kɛse no na wɔkyekyeree ne dunsin no na amfefɛw annyin ankɔ soro mmere nson. Saa ara na “wotuu [Nebukadnesar] fii n’ahengua no so” bere a Yehowa ma ɔbɔɔ dam no. (Daniel 5:20) Nokwarem no, eyi maa ɔhene no koma a ɛyɛ onipa de no sakra yɛɛ nantwi de. Nanso, Onyankopɔn koraa Nebukadnesar ahengua no so maa no kosii sɛ mmere nson no baa awiei. Bere a Ewil-Merodak dii hene bere tiaa bi no, Daniel dii “Babel asase nyinaa so tumi ne Babel anyansafo nyinaa so mpanyimfo mu titiriw.” N’ayɔnkofo Hebrifo baasa no kɔɔ so nyaa saa ɔmantam no sohwɛ mu kyɛfa. (Daniel 1:11-19; 2:48, 49; 3:30) Nnommum baanan no twɛn sɛ wɔde Nebukadnesar bɛsan asi ahengua no so sɛ ɔhene a n’adwene mu da hɔ a wahu sɛ “ɔsorosoroni no na odi nnipa ahenni so tumi, na ɔde ma nea ɔpɛ.”\nNEBUKADNESAR SAN BƐTRA N’AHENGUA SO\n19. Bere a Yehowa maa Nebukadnesar dam no gyaee no, dɛn na Babilon hene no behui?\n19 Yehowa maa Nebukadnesar dam no gyaee wɔ mmere nson no awiei. Afei bere a ɔhene no regye Ɔsorosoroni no atom no, ɔkae sɛ: “Na nna no akyi no, me, Nebukadnesar, memaa m’ani so mehwɛɛ ɔsoro, na m’adwene san ba maa me, na mihyiraa ɔsorosoroni no, na mekamfoo nea ɔte ase daa no miyii no ayɛ, sɛ ne tumi yɛ daa tumi na n’ahenni wɔ awo ntoatoaso nyinaa so; na asase sotefo nyinaa, wommu wɔn hwee, na ɔde ɔsoro asafo ne asase sotefo yɛ sɛnea ɔpɛ, na obi nni hɔ a ɔbɛbɔ ne nsa akyene na waka akyerɛ no sɛ: Dɛn na woyɛ yi?” (Daniel 4:34, 35) Yiw, Nebukadnesar behui sɛ Ɔsorosoroni no yɛ Amansan Hene wɔ nnipa ahenni mu.\n20, 21. (a) Ɔkwan bɛn so na dade a wɔde kyekyeree dae no mu dunsin no a wɔsanee no te sɛ nea ɛtoo Nebukadnesar no? (b) Dɛn na Nebukadnesar hui, na so eyi ma ɔbɛyɛɛ Yehowa somfo?\n20 Bere a Nebukadnesar san bɛtraa n’ahengua so no, na ɛte sɛ nea wɔayi dade a wɔde kyekyeree dae no mu dunsin no. Ɔkaa n’ahengua a ɔsan bɛtraa so no ho asɛm sɛ: “Ɛbere no mu ara na m’adwene san baa me mu, na nea ɛbɛyɛ na m’ahenni agye din bio nti, m’anuonyam ne me haran san baa me so, na m’agyinafo ne m’abirɛmpɔn bɛpɛɛ me, na wɔde me sii m’ahengua so bio, na wɔde tumi a ɛsen kan de no maa me.” (Daniel 4:36) Sɛ na ahemfie mmapɔmma no bi abu ɔhene no animtiaa a, afei wofi ahobrɛase mu de ‘ahopere kɔpɛɛ’ no.\n21 Hwɛ “nsɛnkyerɛnne ne anwonwade” ara a na Ɔsorosoroni Nyankopɔn no ayɛ! Ɛnsɛ sɛ ɛyɛ yɛn nwonwa sɛ Babilon hene a na wasan abɛtra n’ahengua so no kae sɛ: “Afei me, Nebukadnesar, mekamfo ɔsoro hene mema no so miyi no ayɛ, sɛ ne nneyɛe nyinaa yɛ nokware, na n’akwan yɛ atɛntrenee, na wɔn a wɔnam ahantan so no, otumi brɛ wɔn ase.” (Daniel 4:2, 37) Nanso, eyi a Nebukadnesar hui no amma wammɛyɛ Yehowa somfo a ɔyɛ Amanaman muni.\nSO WIASE NO DE ADANSE BI MA?\n22. Ebinom kyerɛ sɛ Nebukadnesar adammɔ no yɛ ɔyare bɛn, nanso dɛn na ɛsɛ sɛ yehu wɔ nea ɛma ɔbɔɔ dam no ho?\n22 Ebinom ka sɛ Nebukadnesar adammɔ no yɛ adwenemyare bi a ɛma obi te nka sɛ wadan lycanthropy (pataku). Aduyɛ ho nsɛm asekyerɛ nhoma bi ka sɛ: “LYCANTHROPY . . . fi [lyʹkos], lupus, pataku; [anʹthro·pos], homo, onipa, mu. Na wɔde din yi frɛ ɔyare a ɛka nnipa a wogye di sɛ wɔadan aboa bi, a wosuasua saa aboa no su ne ne nneyɛe no. Saa nnipa yi taa bu wɔn ho sɛ wɔadan mpataku, akraman, anaa nnyinammoa; ɛtɔ da bi nso a wɔdan anantwi sɛnea ɛbae wɔ Nebukadnesar fam no.” (Dictionnaire des sciences médicales, par une société de médicins et de chirurgiens, Paris, 1818, Po 29, kratafa 246) Ɔyare yi ho nsɛnkyerɛnne te sɛ tebea a Nebukadnesar kɔɔ mu no. Nanso, esiane sɛ Onyankopɔn na ɔhyɛe sɛ ɔbɛbɔ dam nti, yentumi nka no pefee sɛ ɛyɛ ɔyare pɔtee bi a wonim.\n23. Adanse bɛn na wiase no wɔ a esi so dua sɛ Nebukadnesar bɔɔ dam?\n23 Nhomanimfo John E. Goldingay ka nneɛma bi a ɛte sɛ Nebukadnesar adammɔ no ne ne gyae ho asɛm. Sɛ nhwɛso no, ɔka sɛ: “Cuneiform nkyerɛwee asinasin bi ka adwenemyare bi a Nebukadnesar nyae, ne ebia po a wɔpoo no ne Babilon a ofii ho asɛm.” Goldingay twe adwene si nhoma bi a ne din de “The Babylonian Job” (Babilon Hiob) so ka sɛ “edi adanse sɛ Onyankopɔn twee n’aso, ɔyaree, wɔbrɛɛ no ase, ɔhwehwɛɛ dae bi a ɛyɛ hu asekyerɛ, wɔtow no kyenee sɛ dua, wɔpam no fii fie, ɔwee sare, n’adwene sɛee, ɔyɛɛ te sɛ nantwi, Marduk ma nsu tɔ guu no so, n’awerɛw sɛee, ne ho fuwii, wɔde no bɔɔ duam, na afei wɔsan no de no sii n’ahengua so na ɔkamfoo onyame no wɔ ho.”\nMMERE NSON A ƐFA YƐN HO\n24. (a) Dua kɛse no yɛ dɛn ho sɛnkyerɛnne? (b) Dɛn na wosiw no kwan mmere nson, na ɛyɛɛ dɛn na ɛbaa saa?\n24 Nebukadnesar yɛ wiase tumi ho sɛnkyerɛnne sɛnea dua kɛse no yɛ no. Nanso kae sɛ na dua no gyina hɔ ma ahenni ne tumidi a ɛkorɔn koraa sen Babilon hene de no. Ɛyɛ Yehowa, “ɔsoro Hene,” no amansan tumidi a ebedi asase so titiriw ho sɛnkyerɛnne. Ansa na Babilonfo resɛe Yerusalem no, na ahenni no wɔ saa kurow no so, baabi a Dawid ne n’adedifo traa “[Yehowa, NW] agua” a ɛkyerɛ tumi a Onyankopɔn wɔ wɔ asase so so no. (1 Beresosɛm 29:23) Onyankopɔn ankasa ma wotuu saa tumidi no gui kyekyeree wɔ 607 A.Y.B. mu bere a ɔmaa Nebukadnesar sɛee Yerusalem no. Wosiw ɔsoro tumidi a ɛnam Dawid asefo ahenni so bedi asase so no kwan mmere nson. Na mmere nson no tenten yɛ ahe? Bere bɛn na efii ase na dɛn na ɛde baa awiei?\n25, 26. (a) Wɔ Nebukadnesar fam no, na “mmere nson” no tenten yɛ ahe, na dɛn nti na wubua saa? (b) Wɔ mmamu kɛse no mu no, bere bɛn na “mmere nson” no fii ase, na efii ase wɔ ɔkwan bɛn so?\n25 Bere a Nebukadnesar bɔɔ dam no, “ne nhwi fuwii sɛ ɔkɔre ntakra, na n’awerɛw yɛe sɛ nnomaa de.” (Daniel 4:33) Eyi dii bɛboro nnanson anaa adapɛn ason. Nkyerɛase ahorow kenkan sɛ “mmere nson,” na nkyerɛase afoforo ka sɛ “mmere (pɔtee) a wɔahyɛ” anaa “mmere.” (Daniel 4:16, 23, 25, 32) Tete Hela (Septuagint) no kenkan sɛ “mfe ason.” Afeha a edi kan no mu Yudani abakɔsɛm kyerɛwfo Josephus buu “mmere nson” no sɛ “mfe ason.” (Antiquities of the Jews, Nhoma a Ɛto so 10, Ti 10, nkyekyem 6) Na Hebri kasa ho nimdefo bi bu “mmere” yi sɛ “mfe.” An American Translation, Today’s English Version, na James Moffatt nkyerɛase no kyerɛɛ ase sɛ “mfe ason.”\n26 Ɛda adi sɛ Nebukadnesar “mmere nson” no yɛ mfe ason. Wɔ nkɔmhyɛ mu no, sɛ wɔkyekyem pɛpɛɛpɛ a, afe yɛ nnafua 360, anaa asram 12 a emu biara yɛ nnafua 30. (Fa toto Adiyisɛm 12:6, 14 ho.) Enti, na ɔhene no “mmere nson” anaa mfe ason no yɛ nnafua 360 ahorow 7, anaasɛ nnafua 2,520. Na ne dae no mmamu kɛse no nso ɛ? Nkɔmhyɛ no mu “mmere nson” no kyɛ sen nnafua 2,520. Yesu nsɛm yi kyerɛe sɛ ɛte saa: “Na wiase amanaman betiatia Yerusalem so de akosi sɛ amanaman no bere bewie du.” (Luka 21:24) Wofii ‘ntiatiaso’ no ase wɔ 607 A.Y.B. mu bere a wɔsɛee Yerusalem na Onyankopɔn ahenni nsusuwso no gyaee tumidi wɔ Yuda no. Bere bɛn na ntiatiaso no bɛba awiei? Ɛyɛ ‘bere a wɔbɛhyɛ nneɛma nyinaa ananmu,’ bere a Onyankopɔn tumidi nam sɛnkyerɛnne kwan so Yerusalem a ɛne Onyankopɔn Ahenni no so bɛda adi wɔ asase so no.—Asomafo no Nnwuma 3:21.\n27. Dɛn nti na wobɛka sɛ “mmere nson” a efii ase 607 A.Y.B. no amma awiei wɔ nnafua 2,520 akyi?\n27 Sɛ yɛkan nnafua 2,520 fi bere a wɔsɛee Yerusalem wɔ 607 A.Y.B. mu a, ɛde yɛn bɛba abesi 600 A.Y.B., afe a ɛnkyerɛ biribi titiriw biara wɔ Kyerɛwnsɛm mu. Bere a na Yudafo a wɔagye wɔn no asan kɔ Yuda wɔ 537 A.Y.B. mu mpo no, na Yehowa tumidi nna adi wɔ asase so. Na ɛte saa, efisɛ wɔansi Serubabel a na obedi Dawid ahengua no ɔhene na mmom wɔyɛɛ no amrado kɛkɛ wɔ Yuda a na Persia di so tumi no.\n28. (a) Nnyinasode bɛn na ɛsɛ sɛ yɛde di dwuma wɔ nnafua 2,520 a ɛyɛ nkɔmhyɛ mu “mmere nson” no ho? (b) Na nkɔmhyɛ mu “mmere nson” no yɛ ahe, na efii ase bere bɛn, na ɛbaa awiei bere bɛn?\n28 Esiane sɛ “mmere nson” no yɛ nkɔmhyɛ nti, ɛsɛ sɛ yɛde Kyerɛwnsɛm mu nnyinasode di nnafua 2,520 no ho dwuma: ‘Da koro nyɛ afe.’ Wɔada nnyinasode yi adi wɔ Yerusalem a Babilonfo betwaa ho hyiae no mu. (Hesekiel 4:6, 7; fa toto Numeri 14:34 ho.) Enti “mmere nson” a Amanaman mufo tumi ahorow no dii asase so a Onyankopɔn Ahenni amfa ne ho annye mu no yɛ mfe 2,520. Efii ase bere a wɔsɛee Yuda ne Yerusalem pasaa wɔ ɔsram a ɛto so ason (Tishri 15) mu wɔ 607 A.Y.B. (2 Ahene 25:8, 9, 25, 26) Efi saa bere no besi 1 A.Y.B. no yɛ mfe 606. Mfe 1,914 a aka no fi saa bere no besi 1914 Y.B. Enti, “mmere nson” anaa mfe 2,520 no baa awiei Tishri 15, anaa October 4/5, 1914 Y.B.\n29. Hena ne “nnipa mu hobrɛasefo no,” na dɛn na Yehowa yɛe de no sii ahengua so?\n29 Saa afe no, “amanaman no bere” baa awiei, na Onyankopɔn de ahenni maa “nnipa mu hobrɛasefo”—Yesu Kristo—a atamfo buu no abomfiaa araa ma wɔma wobɔɔ no asɛnduam mpo no. (Daniel 4:17) Nea ɛbɛyɛ na Yehowa de Mesia Hene no asi ahengua so no, ɔsan sɛnkyerɛnne kwan so dade ne kɔbere mpokyerɛ a na wɔde akyekyere “dunsin” a ɛyɛ n’ankasa tumidi no. Ɔsorosoroni Nyankopɔn no nam saa kwan no so maa ahenni “dubaa” fifii sɛ Onyankopɔn tumidi a ɛbɛda adi wɔ asase so denam ɔsoro Ahenni a ɛhyɛ Dawid Ɔdedifo a ɔsen biara, Yesu Kristo nsa no so. (Yesaia 11:1, 2; Hiob 14:7-9; Hesekiel 21:27) Hwɛ aseda ara a yɛde ma Yehowa wɔ nhyira a afi mu aba yi ne dua kɛse no ho ahintasɛm a wɔakyerɛ ase no ho!\n• Na Nebukadnesar dae no mu dua kɛse no yɛ dɛn ho mfonini?\n• Dɛn na ɛtoo Nebukadnesar wɔ dua ho dae a ɔsoe no mmamu a edi kan no mu?\n• Bere a Nebukadnesar huu ne dae no mmamu no, dɛn na ogye toom?\n• Wɔ dae no mu dua no ho nkɔmhyɛ mmamu kɛse mu no, “mmere nson” no tenten yɛ ahe, na efii ase bere bɛn, na ɛbaa awiei bere bɛn?\n[Mfonini nkutoo na ɛwɔ kratafa 83]\n[Mfonini nkutoo na ɛwɔ kratafa 91]\nShare Share Dua Kɛse no Ho Ahintasɛm Asekyerɛ\ndp ti 6 kr. 82-97


Mateo 3 | Intanɛt So Bible| Wiase Foforɔ Nkyerɛaseɛ\nMateo Asɛmpa No 3:1-17\nYohane Suboni asɛnka (1-12)\nYesu asubɔ (13-17)\n3 Nna no mu no, Yohane+ Suboni bɛkaa asɛm+ wɔ Yudea sare so. 2 Ɔkae sɛ: “Monsakra mo adwene, na ɔsoro Ahenni no abɛn.”+ 3 Nokwarem no, oyi ne nea wɔnam odiyifo Yesaia+ so kaa ne ho asɛm sɛ: “Obi reteɛm wɔ sare so sɛ: ‘Munsiesie Yehowa* kwan! Momma akwan a ɛda n’anim no nyɛ tee.’”+ 4 Ná Yohane hyɛ ataade a wɔde yoma nwi ayɛ, na na aboa nhoma abɔso bɔ n’asen.+ Aduan a na odi yɛ mmebɛw ne ɛwo.*+ 5 Na nnipa fi Yerusalem ne Yudea nyinaa ne Yordan mantam nyinaa mu kɔɔ ne nkyɛn,+ 6 na ɔbɔɔ wɔn asu wɔ Asubɔnten Yordan mu,*+ na wɔpaee mu kaa wɔn bɔne. 7 Bere a ohuu Farisifo ne Sadukifo+ bebree sɛ wɔreba baabi a ɔrebɔ asu no, ɔka kyerɛɛ wɔn sɛ: “Nhurutoa* mma,+ hena na ɔka kyerɛɛ mo sɛ munguan abufuw a ɛreba no?+ 8 Ɛnde monsow aba a ɛkyerɛ sɛ moasakra mo adwene. 9 Ɛnsɛ sɛ mokeka kyerɛ mo ho sɛ, ‘Yɛn agya ne Abraham.’+ Na mereka akyerɛ mo sɛ, Onyankopɔn betumi ama Abraham anya mma afi abo yi mu. 10 Abonnua no da nnua no ntini ho dedaw. Enti dua biara a ɛnsow aba pa no, wobetwa de agu ogya mu.+ 11 Me de, esiane mo adwensakra nti,+ mede nsu na ɛbɔ mo asu. Nanso nea odi m’akyi reba no wɔ tumi sen me, na memfata sɛ mɛworɔw ne mpaboa.+ Ɔno na ɔde honhom kronkron ne ogya+ bɛbɔ mo asu.+ 12 Ne sofi a ɔde huw hwiit so kura ne nsam, na ɔbɛpra n’awiporowbea hɔ fitafita, na waboaboa ne hwiit ano agu adekoradan mu, na ntɛtɛwa no de, ɔde ogya+ a ennum da bɛhyew.” 13 Afei Yesu fii Galilea baa Yohane nkyɛn wɔ Yordan ho sɛ ɔmmɔ no asu.+ 14 Nanso Yohane yɛe sɛ obesiw no kwan, na obisae sɛ: “Me a ehia sɛ wobɔ me asu no, wo mmom na woreba me nkyɛn?” 15 Ɛnna Yesu ka kyerɛɛ no sɛ: “Saa bere yi de pene so, na ɛno ne ɔkwampa a yɛbɛfa so adi nea ɛteɛ nyinaa so.” Enti wansiw no kwan bio. 16 Bere a ɔbɔɔ Yesu asu wiei no, ntɛm ara na Yesu fii nsu no mu puei, na hwɛ! ɔsoro buei,+ na ohuu Onyankopɔn honhom sɛ ɛresian aba no so te sɛ aborɔnoma.+ 17 Na hwɛ! Nne bi fi soro+ kae sɛ: “Oyi ne me Ba,+ nea medɔ no na magye no atom.”+\n^ Kyerɛ sɛ, wuram ɛwo.


Nehemia 5 AKCB - Matteus 5 LB\nNehemia Di Ma Ahiafo No\n1Saa bere no mmarima no bi ne wɔn yerenom nwiinwii tiaa wɔn mfɛfo Yudafo no. 2Wɔkae se, “Yɛwɔ mmusua a emu nnipa dɔɔso. Yehia sika a ɛdɔɔso kakra a yɛde bɛtɔ aduan adi anya ahoɔden.”\n3Afoforo nso kae se, “Yɛde yɛn mfuw, bobe nturo ne yɛn afi asisi awowa sɛnea yebenya aduan wɔ ɔkɔm bere mu.”\n4Afoforo nso kae se, “Yɛabɔ bosea a ɛne yɛn mfuw ne bobeturo bo yɛ pɛ de atua yɛn sonkahiri. 5Yefi abusua koro mu, na yɛn mma te sɛ wɔn de. Nanso ɛsɛ sɛ yɛtɔn yɛn mma, de wɔn kɔ nkoasom mu ansa na yenya sika de ahwɛ yɛn ho. Yɛatɔn yɛn mmabea bi dedaw, na yentumi nyɛ ho hwee, efisɛ yɛde yɛn mfuw ne bobeturo asisi awowa ama afoforo.”\n6Metee wɔn anwiinwii no, me bo fuw yiye. 7Medwenee saa asɛm no ho, na mekasa tiaa atitiriw ne adwumayɛfo no. Meka kyerɛɛ wɔn se, “Monam nsiho a mugye fi mo ara mo nkurɔfo bosea a wɔbɔ so no hyɛ wɔn so.” Na mefrɛɛ ɔmanfo nhyiamu kaa ho asɛm. 8Nhyiamu no ase no, meka kyerɛɛ wɔn se, “Yɛn a yɛaka no, yɛrebɔ yɛn ho mmɔden sɛ yebetumi agye yɛn abusuafo Yudafo a ɛsɛ sɛ wɔtɔn wɔn ho ma ahɔho abosonsomfo no. Nanso moresan atɔn wɔn akɔ nkoasom mu bio. Da biara na ɛsɛ sɛ yegye wɔn ana?” Na wɔantumi anka asɛm biara anyi wɔn ho ano.\n9Afei, mekɔɔ so kae se, “Nea moreyɛ no nye. Ɛsɛ sɛ monantew Onyamesuro mu, sɛnea atamfo aman no nnya kwan mfa mo nyɛ aserewde. 10Mʼankasa ne me nuanom mmarima ne mʼadwumayɛfo bɔ ɔmanfo no sika ne atoko bosea, nanso afei momma yennyae boseabɔ no. 11Nnɛ yi ara, ɛsɛ sɛ mode wɔn mfuw, bobeturo, ngodua mfuw ne wɔn afi ma wɔn. Muntua nsiho a mugyee wɔn wɔ sika, atoko, nsa ne ngo bosea a mobɔɔ wɔn no mma wɔn.”\n12Na wobuae se, “Yɛde biribiara bɛma na yɛremmisa biribiara mfi nnipa no nkyɛn bio. Yɛbɛyɛ nea woka no.”\nAfei, mefrɛɛ asɔfo no, na memaa atitiriw no ne adwumayɛfo no kaa ntam sɛ wobedi wɔn bɔhyɛ so. 13Meporow me batakari mu mu kae se, “Sɛ mubu bɔ a moahyɛ no so a, Onyankopɔn mporow mo mfi mo afi mu ne mo agyapade ho!”\nBagua no gyee so se, “Amen.” Na wɔkamfoo Awurade. Na nnipa no dii wɔn bɔhyɛ so.\n14Bio, mfe dumien a ɛyɛ ɔhene Artasasta ahenni mfe aduonu kosi mfe aduasa abien so a meyɛɛ amrado wɔ Yuda no, me ne mʼadwumayɛfo nnyee yɛn akɔnhamabɔde da. 15Eyi ne nsonoe kɛse a ɛda yɛne amradofo a wodii kan no ntam, efisɛ wɔde asodi kɛse too ɔmanfo no so. Na daa wogye nnuan ne nsa ka dwetɛ a ɛkari gram ahannan ne aduosia (460) ho fi nnipa no hɔ. Mpo, wɔn aboafo faa ho didii ɔmanfo no ho. Nanso esiane suro a na misuro Onyankopɔn no nti, mamfa saa kwan no so. 16Mikum me ho maa ɔfasu no ho adwumayɛ, na mampɛ sɛ menya asase biara. Mehwɛɛ sɛ mʼadwumayɛfo nyinaa de wɔn bere bɛyɛ adwuma wɔ fasu no ho.\n17Mammisa hwee, nso na bere biara mema Yudafo adwumayɛfo ɔha aduonum didi wɔ me didipon so a, ahɔho a wofifi nsase foforo so no nka ho. 18Nneɛma a na ɛho hia me da biara a ɛyɛ mʼankasa me ka no yɛ nantwi baako, nguan akɛse asia ne nkokɔ bebree. Na nnafua du biara, na ɛsɛ sɛ yenya nsa ahorow nyinaa bi. Nanso mannye amrado akɔnhamabɔde biara, efisɛ na ɔmanfo no wɔ ahokyere mu dedaw.\n19Me Nyankopɔn, kae nea mayɛ ama nnipa yi, na hyira me.\nAKCB : Nehemia 5


Yuda 1 | Intanɛt So Bible| Wiase Foforɔ Nkyerɛaseɛ\nYuda Nhoma No 1:1-25\nAkyerɛkyerɛfo atorofo atemmu bɛba (3-16)\nMikael ne Ɔbonsam dii anobaabae (9)\nEnok nkɔmhyɛ (14, 15)\nMomfa mo ho nsie Onyankopɔn dɔ mu (17-23)\nAnuonyam nka Onyankopɔn (24, 25)\n1 Me Yuda a meyɛ Yesu Kristo akoa ne Yakobo+ nua, merekyerɛw krataa yi akɔma wɔn a wɔafrɛ wɔn,+ Agya Nyankopɔn adɔfo a wakora wɔn so ama Yesu Kristo:+ 2 Mebɔ mpae sɛ Onyankopɔn bɛma moanya mmɔborɔhunu ne asomdwoe ne ɔdɔ pii. 3 Adɔfo, ɛwom, anka merebɔ mmɔden akyerɛw nkwagye a ɛwɔ hɔ ma yɛn nyinaa+ no ho asɛm abrɛ mo, nanso mihui sɛ ɛho hia sɛ mekyerɛw betu mo fo sɛ monko denneennen mfa mmɔ gyidi a wɔde ama akronkronfo no ho ban;+ wɔde maa wɔn prɛko sɛ ɛntena hɔ daa. 4 Nea enti a ɛte saa ne sɛ nnipa bi awiawia wɔn ho aba mo mu. Efi tete na wɔnam Kyerɛwnsɛm no so aka ato hɔ sɛ wobenya atemmu; wɔyɛ amumɔyɛfo a wɔde yɛn Nyankopɔn adom kata wɔn anim bɔ ahohwibra,*+ na yɛn wura ne yɛn Awurade koro pɛ Yesu Kristo nso, wɔpo no.+ 5 Ɛwom sɛ ɛnyɛ asɛm foforo mma mo de, nanso mepɛ sɛ mekae mo sɛ bere a Yehowa* gyee nnipa bi fii Egypt asaase so+ no, akyiri yi ɔsɛee wɔn a na wonni gyidi no.+ 6 Na abɔfo a wɔantena wɔn tenabea na mmom wogyaw wɔn ankasa dibea a wɔde ama wɔn no,+ ɔde nkɔnsɔnkɔnsɔn akyekyere wɔn afebɔɔ wɔ sum kabii mu, na wɔakora wɔn so ama atemmu da kɛse no.+ 7 Saa ara na Sodom ne Gomora ne nkurow a atwa ho ahyia nso yɛe; aguamammɔ* a ɛyɛ tan ne nna ho akɔnnɔ a ɛyɛ abofono*+ na wokodii akyi, na wɔde daa ogya twee wɔn aso de yɛɛ kɔkɔbɔ maa yɛn.+ 8 Eyi nyinaa akyi no, saa nnipa yi nso ayɛ wɔn ho adaesofo; wogu nkurɔfo* ho fĩ, wommu tumidi na wɔkasa tia anuonyamfo.+ 9 Nanso bere a ɔbɔfo panyin+ Mikael+ ne Ɔbonsam redi akameakame ne anobaabae wɔ Mose amu+ ho no, wamfa ne pɛ ankasa antia no ammu no atɛn,+ na mmom ɔkae sɛ: “Yehowa* nka w’anim.”+ 10 Saa nnipa yi de, nneɛma a wɔnte ase nyinaa wɔka ho asɛmmɔne.+ Na nea wɔte ase nyinaa nso, wɔde atenka na ɛyɛ, te sɛ mmoa a wonni adwene,+ na wɔyɛ de sɛe wɔn ho. 11 Wonnue, efisɛ wɔafa Kain+ kwan so, na mfaso nti wɔapere wɔn ho akɔfa Baalam kwammɔne+ no so; wɔasuasua Kora atuatew kasa+ no,+ enti wɔbɛsɛe te sɛ ɔno! 12 Saa nnipa yi ne mo bom didi wɔ mo dɔ adidi ase,+ nanso wɔyɛ abotan a ahintaw wɔ nsu ase; wɔyɛ nguanhwɛfo a wodwen wɔn ankasa yafunu ho a wonsuro hwee;+ omununkum a nsu nnim na mframa de di akɔneaba;+ nnua a twabere adu nanso ɛnsow aba, awuwu koraa,* na ase atutu; 13 wɔyɛ ɛpo asorɔkye a wohuru kutukutu puw wɔn ankasa aniwude;+ nsoromma a ekyinkyin kɛkɛ a wɔakora sum kabii so ama wɔn daa.+ 14 Yiw, Enok+ na ɔto Adam so ason wɔ awo ntoatoaso mu, na ne nkɔmhyɛ yi fa wɔn ho. Ɔkae sɛ: “Hwɛ! Yehowa* de n’ahotefo mpempem pii bae,+ 15 na obebuu obiara atɛn,+ na nneɛma bɔne a amumɔyɛfo nyinaa yɛ tiaa Onyankopɔn ne ahodwirisɛm a nnebɔneyɛfo a wonsuro no ka tiaa no nyinaa+ nti, obuu wɔn fɔ.” 16 Saa nnipa yi yɛ anwiinwiifo+ a nea wɔwɔ biara nsɔ wɔn ani; wodi wɔn ankasa akɔnnɔ akyi,+ na wɔn ano ka nsɛm akɛse, na wɔn ankasa mfaso nti, wɔhoahoa nkurɔfo.*+ 17 Adɔfo, mo de, monkae nsɛm a yɛn Awurade Yesu Kristo asomafo no kae* no; 18 wɔka kyerɛɛ mo sɛ: “Awiei mmere no mu no, fɛwdifo a wodi wɔn ankasa akɔnnɔ bɔne akyi bɛba.”+ 19 Eyinom ne wɔn a wɔde mpaapaemu ba,+ nnipa a wodi ɔhonam akɔnnɔ akyi a wɔmma Onyankopɔn honhom nkyerɛ wɔn kwan. 20 Adɔfo, mo de, momfa mo gyidi kronkron no nyɛ fapem nhyɛ mo ho den, na mommɔ mpae wɔ honhom kronkron mu,+ 21 sɛnea ɛbɛyɛ a mobɛkɔ so de mo ho asie Onyankopɔn dɔ mu,+ bere a motwɛn yɛn Awurade Yesu Kristo mmɔborɔhunu a ɛkɔ daa nkwa+ mu no. 22 Afei nso, wɔn a wɔn adwene hinhim+ no, monkɔ so nhu wɔn mmɔbɔ;+ 23 munhwim wɔn+ mfi ogya mu nkɔ nkwa mu. Na ebinom nso, monkɔ so nhu wɔn mmɔbɔ, nanso monyɛ ahwɛyiye,* efisɛ wɔde ɔhonam nnwuma+ asɛe wɔn ntaade mu. Enti munkyi wɔn ntaade a nneɛma akeka mu no. 24 Afei nea otumi bɔ mo ho ban sɛnea ɛbɛyɛ a biribiara rento mo hintidua, na ama moayɛ nnipa a dɛm nni mo ho+ na mode anigye kɛse agyina n’anuonyam anim no, 25 yɛn Agyenkwa Nyankopɔn koro no, ɔno na anuonyam, kɛseyɛ, tumi ne ahoɔden nka no mmeresanten ne nnɛ ne daa wɔ yɛn Awurade Yesu Kristo mu. Amen.\n^ Anaa “yɛ aniwude.” Efi Greek asɛmfua a·sel′gei·a mu. Hwɛ Nkyerɛkyerɛmu afã hɔ.\n^ Anaa “etia ɔbrasu.”\n^ Nt., “awuwu mprenu.”\n^ Anaa “wɔde wɔn ano fa nkurɔfo ho.”\n^ Anaa “ka de hyɛɛ nkɔm.”\n^ Nt., “monyɛ saa osuro mu.”


Ɛyɛɛ Dɛn na Ɔbonsam Bae? | Bible Nsɛmmisa\nKENKAN WƆ Afrikaans Albanian Amharic Arabic Armenian Azerbaijani Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kiluba Kinyarwanda Kirghiz Korean Kwangali Lingala Lithuanian Malagasy Myanmar Ngabere Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zande Zulu\nƐyɛɛ dɛn na Ɔbonsam bae?\nOnyankopɔn ammɔ obiara Ɔbonsam, na mmom ɔbɔfo na Onyankopɔn bɔɔ no, na akyiri yi ɔbɛyɛɛ ne ho Ɔbonsam anaa Satan. Yesu kaa biribi a ɛma yehu sɛ, bere bi na Ɔbonsam yɛ ɔbɔfo nokwafo a bɔne biara nni ne ho. Enti na Ɔbonsam yɛ Onyankopɔn ba ne ɔbɔfo a ɔteɛ.—Kenkan Yohane 8:44.\nƐyɛɛ dɛn na ɔbɔfo pa tumi bɛyɛɛ Ɔbonsam?\nƆbɔfo a ɔbɛyɛɛ Ɔbonsam no, ɔno ara na ɔtew atua tiaa Onyankopɔn na opiapiaa nnipa baanu a wodi kan no ma wɔbɛkaa ne ho. Enti ɔyɛɛ ne ho Satan a ɛkyerɛ “Ɔsɔretiafo.”—Kenkan Genesis 3:1-5; Adiyisɛm 12:9.\nOnyankopɔn abɔde a wɔwɔ adwene nyinaa wɔ hokwan sɛ wɔpaw papa anaa bɔne. Saa ɔbɔfo a ɔyɛɛ ne ho Ɔbonsam no, na ɔno nso wɔ saa hokwan no, nanso na ɔpɛ sɛ ɔyɛ ma nnipa som no. Ná ɔpɛ anuonyam sen sɛ ɔbɛyɛ Onyankopɔn apɛde.—Kenkan Mateo 4:8, 9; Yakobo 1:13, 14.\nDɛn na Ɔbonsam akɔ so ayɛ de adaadaa nnipa? Ɛsɛ sɛ wusuro no anaa? Wubetumi anya saa nsɛmmisa no ho mmuae wɔ Bible mu.


Asomafo Nnwuma 13 | Intanɛt So Bible| Wiase Foforɔ Nkyerɛaseɛ\nAsomafo Nnwuma 13:1-52\nWɔmaa Barnaba ne Saul kɔyɛɛ asɛmpatrɛwfo (1-3)\nWɔkɔkaa asɛmpa no wɔ Kipro (4-12)\nPaul kaa asɛm no wɔ Antiokia a ɛwɔ Pisidia (13-41)\nWɔhyɛɛ nkɔm sɛ wɔbɛdan akɔ amanaman no nkyɛn (42-52)\n13 Ná adiyifo ne akyerɛkyerɛfo wɔ Antiokia asafo no mu.+ Wɔne Barnaba ne Simeon a wɔfrɛ no Niger no, ne Lukio a ofi Kirene, ne Manaen a wɔtetee ɔne Herode a ɔyɛ ɔmantam sodifo no, ne Saul. 2 Bere a wɔresom Yehowa* na wɔreyɛ akɔnkyen* no, honhom kronkron kae sɛ: “Munyi Barnaba ne Saul mma me,+ na wɔnkɔyɛ adwuma a enti mefrɛɛ wɔn no.”+ 3 Na bere a wɔyɛɛ akɔnkyen na wɔbɔɔ mpae wiei no, wɔde wɔn nsa guu Barnaba ne Saul so, na wogyaa wɔn kwan. 4 Enti saa mmarima a honhom kronkron asoma wɔn yi kɔɔ Seleukia, na wofii hɔ de po so hyɛn kɔɔ Kipro. 5 Bere a woduu Salami no, wofii ase kaa Onyankopɔn asɛm no wɔ Yudafo hyia adan mu. Ná Yohane nso ka wɔn ho reboa wɔn.*+ 6 Bere a wɔfaa supɔw no nyinaa so koduu Pafo no, wohyiaa Yudani barima bi a wɔfrɛ no Bar-Yesu. Ná ɔyɛ osumanni ne odiyifo torofo. 7 Ná ɔka ɔmantam soafo* Sergio Paulos a ɔyɛ onyansafo no ho. Sergio Paulos frɛɛ Barnaba ne Saul baa ne nkyɛn, na na ɔrepɛ Onyankopɔn asɛm atie denneennen. 8 Nanso osumanni Elima (ne din no asekyerɛ ne osumanni) fii ase sɔre tiaa wɔn, na ɔyɛe sɛ ɔbɛdan ɔmantam soafo no afi gyidi no ho. 9 Ɛnna honhom kronkron hyɛɛ Saul a wɔsan frɛ no Paul no ma, na ɔhwɛɛ Elima dinn. 10 Na ɔkae sɛ: “Ɔbarima a nsisi ne bɔne nyinaa ayɛ wo ma, Ɔbonsam ba+ a ɔte sɛ wo, trenee nyinaa tamfo, enti wunnyae sɛ wokyea Yehowa* akwan a ɛteɛ no? 11 Hwɛ! Yehowa* nsa da wo so, na w’ani befura, na worenhu owia hann kosi bere bi.” Prɛko pɛ, n’ani so yɛɛ no kusuu, na baabiara yɛɛ sum maa no. Na okyin hwehwɛɛ obi a obeso ne nsa akyerɛ no kwan. 12 Bere a ɔmantam soafo no huu nea asi no, ɔbɛyɛɛ gyidini, efisɛ Yehowa* nkyerɛkyerɛ no maa ne ho dwiriw no. 13 Na Paul ne wɔn a wɔka ne ho no faa po so fii Pafo, na wokoduu Perga a ɛwɔ Pamfilia. Na Yohane+ de, ogyaw wɔn hɔ san kɔɔ Yerusalem.+ 14 Nanso wɔn de, wofii Perga baa Antiokia a ɛwɔ Pisidia. Bere a wɔkɔɔ hyiadan mu+ Homeda no, wɔkɔtenaa ase. 15 Bere a wɔkenkan Mmara+ ne Adiyifo no wɔ baguam wiei no, hyiadan mu mpanyimfo no soma kɔɔ wɔn nkyɛn kɔka kyerɛɛ wɔn sɛ: “Mmarima, anuanom, sɛ mowɔ asɛm bi a mode bɛhyɛ nnipa yi nkuran a, monka.” 16 Enti Paul sɔree, na ohim ne nsa kae sɛ: “Mmarima, Israelfo ne mo a musuro Onyankopɔn, muntie. 17 Israel man yi Nyankopɔn paw yɛn agyanom, na ɔmaa wɔn so bere a na wɔyɛ ahɔho wɔ Egypt asaase so no, na ɔde nsa* a wɔama so yii wɔn fii hɔ.+ 18 Na bɛyɛ mfe 40 no, onyaa wɔn ho abotare wɔ sare no so.+ 19 Bere a ɔsɛee aman ason wɔ Kaanan asaase so wiei no, ɔde wɔn asaase maa yɛn agyanom sɛ agyapade.+ 20 Ne nyinaa sii bɛyɛ mfe 450 mu. “Ɛno akyi no, ɔmaa wɔn atemmufo de besii odiyifo Samuel so.+ 21 Nanso efi hɔ no, wɔkae sɛ ɔmma wɔn ɔhene,+ na Onyankopɔn de Kis ba Saul, ɔbarima a ofi Benyamin abusuakuw+ mu no maa wɔn, na odii wɔn so mfe 40. 22 Bere a otuu no fii ade so no, oyii Dawid maa wɔn sɛ ɔhene,*+ na odii ne ho adanse sɛ: ‘Mahu Yese ba+ Dawid. Ɔyɛ ɔbarima a ɔyɛ nea me koma pɛ.+ Ɔno na ɔbɛyɛ nea mepɛ nyinaa.’ 23 Sɛnea Onyankopɔn hyɛɛ bɔ no, saa ɔbarima yi aseni* na Onyankopɔn de no ama Israel sɛ agyenkwa; ɔno ne Yesu.+ 24 Ansa na saa nipa no reba no, Yohane ka kyerɛɛ Israelfo nyinaa wɔ baguam sɛ wɔmmɔ asu mfa nkyerɛ sɛ wɔasakra wɔn adwene.+ 25 Bere a Yohane dwumadi reba awiei no, ɔkae sɛ: ‘Mususuw sɛ meyɛ hena? Menyɛ ɔno. Nanso, hwɛ! Obi di m’akyi reba, na memfata sɛ mesan ne nan ase mpaboa.’+ 26 “Mmarima, anuanom, Abraham abusua asefo ne wɔn a wɔwɔ mo mu a wosuro Onyankopɔn, yɛn na wɔde nkwagye yi ho asɛm abrɛ yɛn.+ 27 Na wɔn a wɔtete Yerusalem ne wɔn sodifo no anhu no, nanso bere a wɔrebu no atɛn no, wɔmaa nea na Adiyifo no aka+ a wɔkenkan no den homeda biara no baa mu. 28 Wɔanhu hwee wɔ ne ho a enti ɛsɛ sɛ owu,+ nanso wɔka kyerɛɛ Pilato sɛ onkum no.+ 29 Na bere a wɔyɛɛ nea wɔakyerɛw afa ne ho nyinaa wiei no, woyii no fii dua no so, na wɔde no too ɔda mu.+ 30 Nanso Onyankopɔn nyan no fii awufo mu,+ 31 na wɔn a wɔne no fi Galilea kɔɔ* Yerusalem no huu no nna pii. Wɔn na seesei wodi ne ho adanse kyerɛ nkurɔfo.+ 32 “Ɛno nti, ɛbɔ a wɔhyɛɛ yɛn agyanom no, ɛho asɛmpa na yɛreka akyerɛ mo no. 33 Onyankopɔn anyan Yesu+ ama saa bɔhyɛ no aba mu koraa ama yɛn a yɛyɛ wɔn mma no, sɛnea wɔakyerɛw wɔ dwom a ɛto so abien no mu no. Ɛka sɛ: ‘Woyɛ me ba; ɛnnɛ mabɛyɛ w’agya.’+ 34 Nyan a Onyan no fii awufo mu a ɛremma bio sɛ ɔbɛsan akɔ ɔporɔw mu no, Waka ho asɛm saa kwan yi so sɛ: ‘Ɔdɔ a enni huammɔ a mehyɛɛ Dawid bɔ sɛ mɛda no adi akyerɛ no no, ɛno na mɛhwɛ ho ahyira mo; sɛnea ɛte biara, ɛbɛba mu.’*+ 35 Wɔasan aka wɔ dwom foforo mu sɛ: ‘Woremma nea odi nokware ma wo no mporɔw.’*+ 36 Na Dawid de, ɔsom Onyankopɔn wɔ ɔno ara n’awo ntoatoaso mu, na owui,* na wosiee no n’agyanom nkyɛn, na ɔporɔwee.*+ 37 Nanso nea Onyankopɔn nyan no no de, wamporɔw.*+ 38 “Enti anuanom, munhu sɛ, oyi na yɛnam no so reka bɔnefakyɛ ho asɛm akyerɛ mo,+ 39 na munhu sɛ, nneɛma a wɔantumi amfa Mose Mmara+ so ammu mo bem wɔ ho no, wɔnam oyi so abu obiara a ogye di no bem wɔ ho.+ 40 Enti monhwɛ yiye na nea wɔaka wɔ Adiyifo no mu no amma mo so. 41 Wɔaka sɛ: ‘Mo animtiaabufo, monhwɛ ma ɛnyɛ mo nwonwa na monyera, efisɛ mereyɛ adwuma bi wɔ mo bere so. Saa adwuma no, sɛ obi ka ho asɛm nyinaa kyerɛ mo mpo a, morennye nni da.’”+ 42 Na bere a wɔrefi hɔ akɔ no, nkurɔfo no paa wɔn kyɛw sɛ, Homeda a edi hɔ no, wɔmmɛka nsɛm yi nkyerɛ wɔn bio. 43 Bere a hyiadan no mu nhyiam no baa awiei no, Yudafo ne wɔn a wɔasakra abɛyɛ Yudafo, a wɔsom Onyankopɔn no pii dii Paul ne Barnaba akyi. Na Paul ne Barnaba kasa kyerɛɛ wɔn, na wɔhyɛɛ wɔn nkuran sɛ wɔnkɔ so ntena Onyankopɔn adom mu.+ 44 Homeda a edi hɔ no, kurow no mufo dodow no ara hyiaam sɛ wɔrebetie Yehowa* asɛm. 45 Bere a Yudafo no huu nnipadɔm no, ahoɔyaw hyɛɛ wɔn ma, na wofii ase kaa abususɛm de bɔɔ nea Paul reka no gui.+ 46 Enti Paul ne Barnaba de akokoduru ka kyerɛɛ wɔn sɛ: “Mo na na ehia sɛ yɛka Onyankopɔn asɛm kyerɛ mo kan.+ Nanso esiane sɛ morepia ato nkyɛn, na mummu mo ho sɛ mofata daa nkwa nti, hwɛ! yɛredan akɔ amanaman no nkyɛn.+ 47 Efisɛ Yehowa* aka asɛm yi akyerɛ yɛn sɛ: ‘Mayi wo sɛ amanaman no hann, sɛnea ɛbɛyɛ a wobɛyɛ nkwagye de akodu asaase ano.’”+ 48 Bere a amanaman mufo no tee eyi no, wofii ase dii ahurusi na wɔhyɛɛ Yehowa* asɛm anuonyam, na wɔn a wɔwɔ koma pa a ebetumi ama wɔanya daa nkwa no nyinaa dan gyidifo. 49 Bio nso, wɔkɔɔ so kaa Yehowa* asɛm no wɔ asaase no nyinaa so. 50 Nanso Yudafo no tutu guu mmea a wɔwɔ din a wosuro Onyankopɔn no asom, na wotutu guu kurow no mu atitiriw no nso asom,+ na wɔtan Paul ne Barnaba ani, na wɔpam wɔn fii wɔn asaase so. 51 Enti wɔporoporow wɔn nan ase mfuturu guu wɔn so, na wɔkɔɔ Ikoniom.+ 52 Na anigye+ ne honhom kronkron kɔɔ so hyɛɛ asuafo no ma.\n^ Anaa “wɔredi mmuada.”\n^ Anaa “Ná Yohane nso ka wɔn ho sɛ ɔsomfo.”\n^ Anaa “basa.”\n^ Anaa “ɔmaa Dawid so maa wɔn sɛ ɔhene.”\n^ Anaa “foro kɔɔ.”\n^ Anaa “nhu porɔwee.”\n^ Nt., “ɔdae.”\n^ Anaa “ohuu ɔporɔw.”\n^ Anaa “wanhu ɔporɔw.”\nAsomafo Nnwuma 13